text:
He lebbi 18 jawtuɗi ɗii, geɗe keewɗe, ɗe njaakoranooka, njolii to bannge karallaagal. Won heen ngardi ko e soklaaji Covid-19, ko heen njahdata, won heen noon ko keddotooɗi, duumotooɗi, ɓeydotooɗi nii ƴelliteede. He darorɗe 2018, jolo wooto feeñii, ine tonngiroo « deestondiral ». Oon sahaa, en paamaano no feewi ko ɗuum firti, walla en nganndaano baɗte mum. En njiyii caggal ɗuum, gargol Coɓid-19 addanii yimɓe etaade wuurdude, walla « yahdude » e ngonka kesa kaa. Kono, he hitaande 2021 yawtunde ndee, geɗe kese njolii : En njahrii yeeso to bannge « ƴoƴre tafaande », to bannge njeeygu nder internet (e-njulaagu), internet-piije (IoT) ekn. kono ɗuum fof bettaani, sibu ko huunde jooɗtoranoonde. Woni ko jooɗtoranooka ko kuutoragol jaajngol won ngaal karallaagal kesal to bannge jaŋde e cellal, haa teeŋti e sahaa Covid. Mbele ko jolo tan walla ko huunde jogornde laataade he nder nguurndam aadee ? Ine sikkaa, heen geɗe joy ko duumotooɗe.
Jolo adanngo : He maayirɗe 2020, sabu caɗeele koronaa, yimɓe heewɓe e winndere ndee njiytii gollaade cuuɗi mum en he ceŋol (en ligne). Yeru, to Amerik, 42% ameriknaaɓe ɓuri heewde gollaade jooni ko cuuɗi mum en, tawa ine ceŋii he internet. Eɗen nganndi hay e nder Muritani, almuɓɓe mbaɗtiino janngirde he ceŋol. Ko ɓuri heewde e huutortooɓe ɗum e nder winndere ndee ine mbeltii he golle walla jaŋde he ceŋol, heewɓe heen kadi njiyii heen ɓure goɗɗe, gila to bannge ustagol luwaas e toppitagol gollorɗe (birooji), haa yah-ngartaa, ekn. E tuugnaade e won e wiɗtooji, heewɓe ine njenanaa wonde ɗoo e duuɓi 8 (ɗoo e 2030) maa nattu soklude golloyaade to birooji. Ko noon kadi, ɓetooji gadani baɗaaɗi kollitii wonde gollootooɓe he ceŋol ɓee ɓuri to woɗɗi yahooɓe birooji ɓee moƴƴude golle. Pelle ɓuje karallaagal kesal, baaɗe no Twitter e Facebook kollitii anniya mum en sompude peeje gollorɗe nder galle ɓurɗe duumaade so Covid ɓennii. Kadi yimɓe ine njenanaa wonde « golle he ceŋol » walla mbiyen aadaaji men golle maa nattu waade no mbaanoo nii.
Jolo ɗimmo : Wonaa gollotooɓe tan njogori naftoraade ɓure golle-ceŋol (golle he weeyo). E sahaa Covid, fotde 1,6 miliyaar suka he nder leyɗe 195 mbiyaa ko yo keddo cuuɗi mum en, ekkolaaji uddaa. Gaa-gaa batuuji-weeyo (visio-conférence), kuutorɗe goɗɗe limneeje, baaɗe no jaaɓɗe jannginirɗe ɗemɗe, walla topirɗe jaŋde he nder internet, ɓeydiima heewde no feewi.
Hannde, won dariiɓe mbele ko ɓuri heewde e yimɓe winndere ndee ina mbaawa dañde internet haa mbaawa seŋaade, ngam ustude ɓurondiral, e mbele ine naftoroo ɗum kadi. Nde tawnoo kadi, moƴƴingol nehdi e jaŋde jeyaa ko he paandaale « ƴellitaare duumiinde » Fedde Ngenndiije Dentuɗe (FND), eɗen njenanaa jaŋde ina foti rokkeede keɓe jonɗe ɗe yimɓe fof mbaawi yettaade. So Covid yawtii, en nganndaa mbele jaŋde he ceŋol maa jokku no woori jooni nii, kono eɗen njenanaa nafoore majjum he jaŋde ɗo tolnii. Laylaytol 5G maa ɓeydu kattanɗe ceŋagol, teeŋtina kattanɗe jaŋde rewrude he ceŋol.
Jolo tataɓo : senngo cellal jeyaa ko he ceŋɗe ɓurɗe famɗude ko naftorii karallaagal kesal. Kono ñawu koronaa hollii wonde karalleeje jokkondiral rewrude he internet ine mbaawi naftude no feewi to bannge kaɗgol caragol ñawu nguu rewrude e rewindo e ƴeewndo e safaara. Ƴeewndooji in mbaɗee hannde to bannge njiylawu e kesɗingol, haa teeŋti wonande ƴoƴre tafaande to bannge tijjagol e juɓɓingol soklaaji safaara cellal.
Safaara rewrude e jokkondiral weeyo (yeewtere-weeyo, iimeel, telefoŋ, walla jaaɓɗe telefoŋ-ƴoƴɗo woni smartphone) waawii huuɓnude soklaaji to bannge safaara nder galle. Ɗuum ine heewi nafoore to bannge ballal wonande jom duuɓi en. Caɗeele kawraaɗe e garaangal Cowid maa ngaddan yimɓe ɓeydaade miijaade he peeje e kaɓirɗe ɗe safrooɓe mbaawata naftoraade ngam ƴellitde safaara rewrude he internet. To oon bannge, garaangal 5G maa naatnu geɗe keewɗe, kese, baylooje ko woowaa hannde koo.
Jolo nayaɓo : newagol deestondiral
Waɗii duuɓi jooni ko yimɓe mbaawi yoɓrude cogguuli mum en rewrude e internet, woni tawa a tottiraani kaalis junngo maa. Kala jogiiɓe oon fartaŋŋe waawde yoɓrude noon, nattii yooɓaade kaalis so ine njaha jehre : a hulaani saamreede, walla poosteede. Ine jeyaa e ko aaɓni ɗumɗoo, internet tawo, e telefoŋaaji ƴoƴɗi ɗii (ɗi njogi-ɗen hannde ɗii), kam e kaɓirɗe kisnaaɗe, kaɓirɗe keɓtinirɗe yeeso ekn, ɓeydotooɗe ñalnde kala heewde, kam e laylayti jokkondiral ɓurɗi yaawde, e ƴoƴre tafaande ɓurnde ƴoƴde kadi, ɓeydotooɗe yuumtude ñalnde kala.
Ko jiidaa kadi e geɗe biyeteeɗe aywo-goonga (réalité virtuelle) e ɓeydo-goonga (réalité augmentée), geɗe jogorɗe wayloyde no feewi fannuuji baaɗi no jaŋde, e golle, e jotondire renndo, ɗanle, njeeygu tokoosu…, geɗe gaddanooje en faamde nafoore nawdugol karallaagal e ɓalliwal.
Jolo joyaɓo : kesamkesaagu paatungu e ƴoƴre tafaande, hono masiŋaaji janngooji haa mbaawa, e yeru, ñemtinde nate yimɓe anndaaɓe, walla darjuɓe, kuutortooɗi ko anndiraa « jaŋde masiŋ » (machine learning) walla « jaŋde luggere » (deep learning). E geɗe goɗɗe ɓadiiɗe, hay so en miijotaako ɗum en jooni : ko wayi no njippo-ɗaa golle, aɗa naata galle maa, mbeeynaa junngo tan lampa damal wona e maj-majnude (ine salmitoo), walla rajo maa wona e yimande ma, ɓiiñaa ɗum (a weltaaki) tan deƴƴa, walla carwo njaram yuppan maa ataaye, meeɗaa ñirɓino-ɗaa, ɓeydan maa heen suukara seeɗa… Hannde ko neɗɗo heɓtinta kuutorɗe mum, gonɗe he nder galle mum, janngo maa kuutorɗe galle fof mbaɗtu heɓtinde joom mum en ! Tee ko janngo mo woɗɗaani.
Mbele ɗum firti ko maa ƴoƴre tafaande heɓto aadee to bannge ƴoƴre ? Ɗo njahraten hannde ɗoo dee, ƴoƴre tafaande waɗtii huutoreede ngam waɗde binndanɗe mettuɗe seerndude e binndanɗe ɗe aadee winndi. Iih, haala jaaɓngal ine wiyee GPT-3 d’OpenAI maa haaloye janngo !
Bookara Aamadu Bah
Jooni teleeji dobeteeɗi, dirtintooɗi
Wonnoo ko ɓuraa mawnude tele ! Jooni, feewnooɓe ɓee njiɗi ko feewnude teleeji dirtintooɗi, ɗi neɗɗo waawi reegnude, darna ɗum en ɗo welaa nder galle. Jaynirgal (Ekraa) ngal kadi tawa ina waawi yirlaade, huccita ɗo neɗɗo welaa fof, nano, ñaamo, yeeso, caggal, dow, les ekn. so neɗɗo ajjiima dow matelaa mum, maa jooɗiima e siis mum, walla dariima, no yiɗiri fof ooñcira tele mum no feewnitorii ɗum. Tele oo ina waɗi kadi batiri, ɗum noon soklaani seŋeede he yiite. Gasaani tawo dee : tele oo ko dobeteeɗo, neɗɗo soklaani huutoraade telekomaande, ko peɗeele maa tan ndoboto-ɗaa heen, addan maa ko njiɗ-ɗaa. Neɗɗo ine waawi kadi seŋtude tele oo, fawa ɗum he dow koppi mum, no alluwal mawngal nii, ine golloroo ɗum peɗeeli !
Hol nafoore tele deegoowo ?
Yoga e alluwon ine kuutoree jooni ngam yeeɓde filmuuji ɗo neɗɗo welaa kala nder galle. Ine jeyaa e paandaale peewnugol tele baaɗe nii, waawde lomtaade koon alluwon, sibu addani kon huutoreede e ngoon yeeso ko donkal ko ɓuri ɗuum. Alluwon ina ɗaɓɓi aafeede jaaɓɗe, no ordinateer nii, jaaɓɗe ɗaɓɓuɗe hesɗitineede he kala sahaa. He tele noon, ɗuum fof soklaani, so a soodii tan, a huɓɓat, ngonaa e yeeɓde tawa hay huunde goɗɗum a aafaani heen. Kadi kañum ɓuri alluwon mawnude to woɗɗi, sibu ine sowoo ɗum ko famɗi fof laabi ɗiɗi.
Bookara Aamadu Bah
Haawnii haawaani Alla ! Njoɗɗinaa telefoŋ maa, kurminaa mawninooji makko (hooparleeruuji makko), kono haɗataa ko aan gooto tan, aan joom telefoŋ oo, nanata mo. So a dillii, a ummiima, a ɓosii, hito ngoo (ojoo oo) abboo e maa, sibu ngo toɓɓata tan ko noppi maa. Hol no ɗum wonirta ? Mbele pulaar wiyaani « weddere wiyataake haaɗ ɗoo ! ». Sinno mbaɗno-ɗaa e noppi maa ko keɗorɗi (ekuteeruuji), ɗuum haawnaaki. Kono alaa keɗorɗi mbaɗ-ɗaa e noppi maa, tawa ko aan gooto tan nanata ? Faammin min no ɗum aaɓnortoo !
Ko nii ɗum aaɓniraa : ko kameraa, gonɗo he telefoŋ hee, rewata e yeeso maa, toɓɓa noppi maa, werloo heen sereendu hito, ndu yanataa so wonaa e noppi maa. Soklaani hankadi waɗde kaske walla keɗorɗi. Tawa kadi aɗa nana dille keddiiɗe, sibu a uddaaki.
Mbele won kaɓirgel goɗngel seŋetee he telefoŋ hee ? Wonaa alaa e sago. Nde tawnoo mawninoowel ngel wondi ko e kameraa hee, huunde ndee ine waawi waɗeede e kala nokku : fawee dow tele, yeeso oto (konndiroowo oo tan nanata jamminooje GPS), ekn.
Ngalɗoo karallaagal ummorii ko he sosiyatee israayiilnaajo biyeteeɗo Noveto. Kono, e oo sahaa, ko neɗɗo gooto tan waawi heɗoraade noon, sibu ko kameraa gooto woodi heen. So medelaaji paaɗi ɗii mbaɗii kameraaji keewɗi, e oon sahaa yimɓe heewɓe maa mbaaw nande, tawa ko suɓtaaɓe he nder yimɓe heewɓe.
Heewɓe ine njaakorii feewii e ngalɗoo karallaagal. Sosiyatee almaañnaajo gooto ine wiyee Holoplot huutoriima ngal he nder saaluuji sinemaa kam e nokkuuji ngamri (boites de nuit). Ɓe toɓɓaani noppi tan, ɓe toɓɓi ko bannge no woorunoo he nder saal hee. Nii woni ɓe keɗna ngolɗoo gorol huunde, gorol goɗngol goɗɗum.
Enen kam eɗen keñii e naftoraade ngalɗoo karallaagal, sibu maa ɗum newnanoy en firooji nder dente men, ɗo ɗemɗe nay haa joy mbaawata huutoreede : ɓee (bannge walla gorol, ekn) keɗnee arab, ɓee keɗnee pulaar, ɓee sooninke, ɓee wolof, ɓee farayse ekn. Kesum keewɗum faayiida ɗum keppan-ɗen.
Bookara Aamadu Bah
Ƴoogaa ko he « kesi Anicet Mbida »


c: text/html

text:
Huunde e partiiji luulndo njeertinii laamu Muritani musiiba ketɗo aynaaɓe e remooɓe, sibu ŋakkeende toɓo e ndunngu hikka teskaande e leydi hee no diidorinoo. Ine e ɗiin partiiji, UFP e maalde luulndo anndiraande FNDU (bayyinaango ñalnde 15/9/2017). Maalnde ndee woytiima no feewi e ko « miliyaaruuji ugiyya mbonnaa e woote ɗe ndewaani laawol, ngalaa nafoore », nde takkii « laamu nguu waasde woƴeede caɗeele ɓesngu nguu » sibu hooreejo leydi oo alaa ko hiilnii « so wonaa ɗanle ñalnde kala, ɗe ngalaa hoore, ngalaa laaci », bayɗe no « turismayaagal » (banngagol) mawɗo leydi ndii kam e galle mum, ko jiidaa e kuutoragol doole e pewjugol doosiyeeji fenaande feewde e denndaangal ɓiɓɓe leydi e doole politik e renndo, luulndiiɗe yiɗde makko tiindinde leydi ndii to hay gooto anndaa ngam heddaade e laamu.
Bayyinaango ngoo jokki « e sahaa mo ɓesngu jiñii e caɗeele teeŋtuɗe, mawɗo leydi oo e koreeji mum ina lummboo e dañal ɓurtungal, ina njokki e ɗannaade ɗanle weytaare, tawi hay gooto teskaaki e maɓɓe woƴeede hay so seeɗa musiiba ketɗo leydi ndii ».

robotstxt: allowed

filter: keep


text:
Ngam ɗume haani Iisa Almasiihu maaya haa leggal gaafaaŋgal?
Ndaa jaawaabu seɗɗa dow haala maayde Iisa Almasiihu. Ammaa haala man luggi masin – sey puɗɗira haa ɗo tawon, nden lutta laarugo tinndinooje feere boo.
Ngam paamen ɗume waɗi Iisa Almasiihu sey maaya haa leggal gaafaaŋgal, sey paamen senaare Allah tawon. Deftere Allah ɗon heewi bolle ɗuuɗɗe daaranɗe senaare Allah. O Ceniiɗo, walaa aybe haa maako sam. Ngam O Ceniiɗo, o wondataa bee marɗo aybe koo hakkeejo.
Allah wolwi laaɓɗum tal, diga hakke nastaay duniyaaru tawon. O wi’i batte hakke ɗum maayde, ngeenaari hakke ɗum maayde. Haala man ɗon waŋga nde ɗuuɗɗum nder Deftere Allah.
Deftere Allah wiꞌi boo, ɗum hakke senndi neɗɗo bee Allah Jawmiraawo. Ammaa, ɗume woni hakke kadi? Hakke ɗum tuurtuki, malla luutki ko Allah yiɗi. Hakke ɗum aybe dow senaare Allah. To goɗɗo waɗi hakke o ɗon holla o numi o ɓuri Allah anndugo ko woni booɗɗum e kalluɗum. Baɗoowo hakke ɗon laara kiita Allah e baawɗe Allah bana meere.
Allah O Ceniiɗo. O Kiitoowo gooŋgaajo boo, O waawataa accugo hakkeeji bilaa kiita. To O hiitaaki hakkeꞌen, malla O yaafanake en meere, nden O laaraay aybe meeɗen bana huunde mawnde sam. To non kam, naa O Ceniiɗo, naa O Kiitoowo gooŋgaajo boo. Doole kiita tokko hakke. Ngam Allah O Kiitoowo gooŋgaajo, doole O waɗa ko haani, doole ngeenaari hakke waŋga – waato maayde. Doole kiita Allah hiɓɓa.
Num le dow kiitaaji lesdi Cameroun: To kiitoowo waɗi kiita dow gujjo, wi’i mo sey o yoɓa njoɓdi ceede millionre. To gujjo go yoɓi, malla goɗɗo feere yoɓi ngam maako ngam o waawataa, nden koo moy fuu laaran bana kiita hiɓɓi, timmi.
Non boo bee hakke. Senaare Allah e gooŋgaaku maako ɗon yowa en kiita. O wi’i kiita man ɗum maayde.
Ɗum gooŋga Allah O Ceniiɗo e Kiitoowo, ammaa O marɗo yiide boo. O heewi hinnuye. Ngam maajum O yiɗaa yimɓe kalka daliila hakke muuɗumꞌen. O yiɗi hisnugo koo moy. Ammaa kiita ɗon dow koo moy caliiɗo ɗowtanaago mo. Kiita man ɓuri semmbe neɗɗo – o waawataa yoɓugo ka sam. O waawataa daɗugo ka sam. Noy o waɗata kadi?
Ndaa kubaruwol belŋgol:
Allah O keewɗo yiide e hinnuye ngam meeɗen. O yiɗaa kalken bee maayde ngam hakkeeji meeɗen. O waɗi dabare bee hoore maako ngam roondanaago en kiita ka O iinino. Dabare e anniya man diga fuɗɗoode duniyaaru ɗum maayde Iisa Almasiihu dow leggal gaafaaŋgal ngam yimɓe fuu. Iisa Almasiihu oon hooꞌi pellel meeɗen. O roondake kiita ngonka woni dow koꞌe meeɗen fuu (Romaꞌen 5.8) . Fodde misaalu kiita lesdi Cameroun bana goɗɗo mo yoɓani gujjo mo waawataa yoɓango hoore mum, nden Iisa Almasiihu boo yoɓani en haa kiita. Koo moy mo jaɓɗo ko Iisa Almasiihu waɗi, nden kam o heɓan ndimu diga maayde, o yaafaama. Ammaa mo jaɓaay ko Iisa Almasiihu waɗi, sey kaŋko bee hoore maako o daro yeeso Allah Jawmiraawo Kiitoowo nyalaade darŋgal. E ko yowani mo yoɓaaka ngam neɗɗo feere mum waawataa ittugo hakkeeji mum. Kiita Allah boo tokkoto mo.
Deftere Allah ɗon wolwana “kubaruwol belŋgol” malla ꞌL̍injiilaꞌ . Ɗum kubaruwol maayde Iisa Almasiihu e ummitineeki muuɗum wonete kubaruwol belŋgol ngol, malla “Llinjiila”.
Bana nii en mbaawan faamugo fakat maayde Iisa Almasiihu dow leggal gaafaaŋgal woni muuyo Allah. Allah waŋgini anniya ka diga fuɗɗam e O gooŋgɗini ɗum bee maayde e ummitineeki Iisa Almasiihu. Iisa Almasiihu bee hoore muuɗum wolwi haala maayde e ummitineeki muuɗum nde ɗuuɗɗum diga wakkati o siwaa maayugo (Linjiila Yuhanna 10.17-18). O maayaay ngam anniya neɗɗo. O maayaay ngam boofol. O maayaay ngam yimɓe nganyi mo. Iisa Almasiihu maayi haa leggal gaafaaŋgal ngam gooŋɗingo muuyo Allah Jawmiraawo, haa nuɗɗinɓe mo fuu keɓa yaafuye e kisndam.
Ɓii-Aadamaajo fotti maaya ngam soottugo yimɓe fuu na?
Waɗataako sam. Ngam ɗume? Ngam walaa neɗɗo mo walaa hakke. Koo moy laati tagaaɗo, ɓii Aadamaajo, e o marɗo hakke. Nden boo sey mo walaa hakke dow hoore muuɗum waawanno maayugo mbattudi hakkeejo. Num fahin dow misaalu gujjo mo waawaay soottugo hoore mum – sey ɓurɗo mo semmbe wallita mo. Mo kiita woni dow hoore muuɗum waawataa yoɓango goɗɗo feere, sey to o timmidi bee kiita maako.
To woodino neɗɗo haa duniyaaru mo meeɗaay waɗugo hakke, mo meeɗaay luutugo umroore Allah, teema o waawino yoɓango yimɓe feere. Ammaa diga fuɗɗam walaano goɗɗo bana nii. Sey Iisa Almasiihu mo iwi haa Allah e mo meeɗaay waɗugo hakke. Koo moy waɗi aybe, koo moy luuti umroore Allah koo seɗɗa, koo jur. Sey Iisa Almasiihu tan woni mo luutaay umroore Allah.
Num seɗɗa dow taariha annabi Ibrahiima e laayhaari muuɗum. Allah umri mo o hirsa ɓiŋgel maako. Ibrahiima walaano njawdiri mbaalu, ammaa Allah bee hoore muuɗum hokkino Ibrahiima njawdiri mbaalu haa o hirsa ndi haa pellel ɓiyiiko. Bana nii boo Allah bee hoore mum neli Iisa Almasiihu, mo walaa hakke, ngam haa o maaya haa pellel meeɗen. Iisa Almasiihu bee hoore mum laati bana njawdiri mbaalu (Linjiila Yuhanna 1.29). O maayi haa pellel meeɗen daliila hakke men, naa ngam hakke maako, ngam kaŋko o walaa hakke. Iisa hooꞌi kiita maayde meeɗen dow hoore muuɗum ngam haa en ngeeɗa
Romaꞌen 5.8-11 : Ammaa Almasiihu maayi mbattudi meeɗen yaake en hakke’en no. Bana nii Allah waŋginiri no o yiɗiri en. Nde nii en adilinaama bee ƴiiƴam maako, o hisnan en diga tikkere Allah boo. Saa’i en konne’en Allah no, en keɓi sulhotiral hakkunde meeɗen bee maako barka maayde Ɓiɗɗo maako. Sakkomaa jonta, ɓaawo sulhotiral nga’al, fakat en keɓan kisndam barka ngeendam Ɓiɗɗo oo. Naa ɗu’um tan, ammaa en ɗon ceyoro kawtal bee Allah ngam daliila Yeesu Almasiihu, Jawmiraawo men mo sulhotiri en bee Allah.
To a yiɗi jaŋngugo dow haala ka fahin bee Français sey a tokko jaŋngugo haa ɗo.


text:
giroowo - irooɓe - girɗo - irɓe - girirgal - girirɗe - giral - gire - girgol - girli - girol - giri - ngirdi - ngirri - girɗi - irannde - giranɗe - iroore - girooje - iro - gire - irre - gire - ekn...
irtude - irdude - irnude - irkinde - irirde - iroyde - irande - irondirde - irorde - irtidde - irtinde - irtikinde - irtirde - irtoyde - irtande - irtondirde - irtorde - irdinde - irdikinde - irdirde - irdoyde - irdande - irdondirde - irdorde - irnikinde - irnirde - irnoyde - irnande - irnondirde - irnorde - irkinirde - irkinoyde - irkinande - irkinondirde - irkinorde - iriroyde - irirande - irirondirde - irirorde - iroyande - iroyondirde - iroyorde - iranondirde - iranorde - irondirorde - ekn...
giroowo o - ngirooba ba - ngiroori ndi - girowol ngol - ngirooka ka - ngirooki ki - ngirooru ndu - girokal kal - girowal ngal - girowel ngel - ngiroongo ngo - ngiroore nde - ngiroongu ngu - ngiroonge nge - ngirowum ɗum - ngirowam ɗam - girooɗe ɗe - irooɓe ɓe - girooɗi ɗi - ngirokon kon - ngirba ba - ngirndi ndi - girngol ngol - ngirka ka - ngirki ki - ngirndu ndu - girkal kal - girngal ngal - girngel ngel - ngirngo ngo - ngirnde nde - ngirngu ngu - ngirnge nge - ngirɗum ɗum - ngirɗam ɗam - girɗe ɗe - irɓe ɓe - girɗi ɗi - ngirkon kon -


text:
Ngomnati jihawol Yobe woyla walaadu fuuna lesdi Naajeeriya hawti ɓiɓɓe jiha kan 29 ɓe ngartiraa iga lesdi Libya bee yalji maɓɓe.
Komishinaajo kiita mo jihawol Yobe lattuɗo bo ardanɗo komitiiru ndu ngomnati jiha kan tiggi ngam hakkilanki wartiraaɓe ɓen, Alhaji Ahmed Goniri on suuɗitikaa.
Ahmed Gonori andini dow hokkitaaɓe jiha kan fuu ɗon nder wartiraaɓe lesdi Naajeeriya ɓe jippinaa haa riftorde Piirooje lesdi wonde potakol.
O wii wartiraaɓe 29 ɓen fuu kamɓe njaari ko’e maɓɓe bee yidde maɓɓe ngam ɓe ngartiree Naajeeriya yiiki no yaake rento e jonde jam warti ton lesdi Libya.
Goniri famtini dow wartiraaɓe ɓen fuu linyaama iga wuttudu njamu e hukuumaaji rento fuu wiɗitiɓe laɓɓini hiddeko ɓe lii’yanee yalji maɓɓe ngam tabutunki ɓe lattaki nder tuumirteeɓe goɗɗum.
VON/D.G


text:
E tuugnaade he kabaruuji caaktaaɗi e jaaynde ine wiyee Financial Afrik, wiɗto wiyeteengo « kappagol hoohooɓe balle ummortooɗe caggal leydi » tawi waɗi ɗum ko haralleeɓe ko faati faggudu, gollondirooɓe he Booñ winndereejo (Bank Moñnjaal), feeñninii wonde hedde 5% balle ɗe Bank Moñnjaal wallitti won 22 leydi koko forlaa faatinaa e desorɗe cuuɗiiɗe. Muritani, Mali, e Burkina Faso ine njeyaa he ɗeen leyɗe. Wiɗto ngoo toɗɗii ko daawal 1990-2010.
Wonande Muritani wiɗto ngoo feeñninii eggingol kaalis tolningol e 182 miliyoŋ dolaar (hedde 62 miliyaar ugiyya ɓooyɗo oo), tawi eggini ɗum ko hoohooɓe leydi ndii, feewde e desirɗe kaalisaaji niɓɓe. Oon kaalis faftaa ko he balle ummoriiɗe caggal leydi.
Kaalis daaftaaɗo Muritani feewde cuuɗirɗe kaalis gujjaaɗo ɓuri heewde e kaalis gujjaaɗo ummoriiɗo Mali (160 miliyoŋ dolaar), Burkinaa (120 miliyoŋ dolaar, e Gine Bisaawo (24 miliyoŋ dolaar) oo.
Hay gooto humpanooka wonde huunde e ardiiɓe leyɗe men ina ngujja kaalis leydi ndii, kaalis men enen fof, ine mooftoya caggal leydi. Kono ngooɗoo wiɗto suurtii seeɗa e golle maɓɓe bonɗe ɗee. Ko woni e lahal kala maa juuɗe njiytu. FƁ


text:
( Annoncé de 2eme congrè de tabital pulaaku Mali 🇲🇱)
TABITAL PULAAKU Mali holltii wi’ide mooɓondiral maɓɓe ɗiɗaɓal ina waɗa ñannde 14/ 15 colte(février) htnd 2020
E nder ɗum tabital pulaaku noddi denndaangal terɗe pulaaku Mali yo tawtore e ngal mooɓondiral to saare Bamako Laamorgo lesdi Mali
Nokku wiyteeɗo ( palais de sport) hamdallay aci 2000,
Tabital pulaaku Mali no waɗi noddangu fewde e kala yiɗɓe pulaaku e finaa-tawa Pulaaku. yo tawtore e ngal mooɓondiral,
Golle ɗe ina puɗa
Fewnɗo 09:00
On njaaraama e faamuya moƴƴo.
Iwdi KO ORTM
Humpito ko faati e mooɓondiral Tabital pulaaku Mali
( Annoncé de 2eme congrè de tabital pulaaku Mali 🇲🇱)


text:
Kabaaru belɗo, haa teeŋti wonande wonduɓe e keeceeje muusooje, ɓe meɗon ƴiyon noori keeceeje mum en ndoostii, haa doktoreeɓe cikki kon ngontaa feewtu. Annduɓe njiytii feere biltingol kon.
Ɓe njiyti ɗoo ko feere mawnde, waawnde moƴƴitinde nguurndam yimɓe heewɓe. Paamen tan ko ine wona feccere e muus keeceeje njotondiri ko e doostagol walla bongol mbɗon ƴiyon noorol keeci : yo won sabu duuɓi, walla dirtugol walla heewde ko roondii teddeendi. Mbeɗon kon mbayi ko no ŋorño-ŋorñooɗe nii, kon ɓilitoo ko hakkunde ƴiyon keewi ɗiɗon, kaɗa ɗum en woogondirde. Heen sahaaji mbeɗon kon ine ndosoo, ƴiyon kon memondira, keeci joomum waɗta muusde.
Haa jooni yimɓe mbaawi tan ko etaade ustirde muusalla kaa ɓooso-cafroowo, kono, ko fayi, maa safrooɓe mbaɗtu feewnitde mbeɗon kon, haa kon mbilta, kon mbaya no kon mbaynoo.
Hol no ɓe mbaɗata ?
Ɓe kuutortoo ko pinngu ngam naatnude nder keeci joomum too too penndam (tawi ɓe ceekaani hay huunde). Ɗuum maa sukku gebbi ɗii, wiltina mbeɗon kon haa mbayta no mbaanoo.
Ɗum hoolkisaama he yimɓe 20 ɓe ŋorñooɗe keeceeje mum en ndosinoo. Joomum en keɓii heen jam, tee mbaɗtii dillude no moƴƴi, mbaɗtii gollaade. Penndam ɗam wiyetee ko Hydrafil. BAB Ƴiyon keeci, mbeɗon ŋorño-ŋorñooɗe Noorol keeci ko tergal hakkundal keeci neɗɗo, tammbingal cammalal neɗɗo. Ine he maggal ƴiyon daande njeeɗiɗon (7) , sappo e ɗiɗi (12) ƴiyon keeci, e ƴiyon nadorde njoyon (5), ƴiyon dote (njoyon takkondirkon), e feññeññe (ƴiyon taton haa nayon ndooɓakon, takkondirkon). Hakkunde ƴiyon noorol keeci, woni heen ko mbeɗon ŋorŋorñooɗe gaddanooje ƴiyon kon waawde dillude. Ko kon mbeɗon kadi moɗata dille e doole joortotooɗe he keeci ɗee.


text:
Ɗum ɓuri toɗɗaade ko yimɓe ummoriiɓe Siiri, rewi heen Eriterenaaɓe, soomaalinaaɓe, Afganistaannaaɓe, nde worgo saharaanaaɓe (ɓaleeɓe) ndewa heen. Siirinaaɓe keewi rewrude ko Turki, ndewa e laawol Balkaan, ɓe mbirtoo leyɗe aarabeeɓe keewɗe.
Ɗum ɓuri toɗɗaade ko yimɓe ummoriiɓe Siiri, rewi heen Eriterenaaɓe, soomaalinaaɓe, Afganistaannaaɓe, nde worgo saharaanaaɓe (ɓaleeɓe) ndewa heen. Siirinaaɓe keewi rewrude ko Turki, ndewa e laawol Balkaan, ɓe mbirtoo leyɗe aarabeeɓe keewɗe.
E wiyde laamu Almaañ noon, tataɓal innitirtooɓe Siiri ɓee, nanataa hay harfeere wootere Arab, ɗum firti ko ɓe njeyaaka toon, tee won heen nii, ceekat kaayitaaji mum en fof hoto anndeede to njeyaa tigi-rigi.
Eriterenaaɓe, e soomaalinaaɓe keewnoo ɗannoraade ko Libi e Israayiil e Liban. Hannde, Libi woni ko e jiiɓru, Israayiil saltiima, Libaan heewii tee hulɓiniima. Ko ɗum waɗi yimɓe ɓee huccande Orop. Hay so tawii hakkillaaji ɓuri wonde ko e siirinaaɓe e iraknaaɓe e afganistaannaaɓe nder nokku Balkaan oo, en potaani yejjitde worgo Itaali ko noon wayi. Fotde 1 770 neɗɗo (ina heen sukaaɓe) njooliima e taccugol Mediteranee e nder lebbi 10 ɓennuɗi ɗii.
E yiyannde Fedde Ngenndiije Dentuɗe, woni uujɗo ko kala neɗɗo ummiiɗo ɗo hoɗnoo fayi nokku goɗɗo, waɗi toon ko famɗi fof lebbi tati, tawi wonaa jahɗo njillu, walla ƴeewoyɗo weytaare walla jahɗo hajju, maa njulaagu, walla banngagol, walla sabu cellal. Kamɓe uujɓe ɓee, aɓe millee e 220 miliyoŋ neɗɗo, tawi ko suuɗiiɓe e ɓe cuuɗaaki kala.
Sabaabu gadano uujo ko sokla e kulol. Ko dogde wolde, dogde sabu haɗaama deeƴde, ko dogde warngooji, dogde leepte e mbaadiiji mum kala. Yeru ooɗoo sifaa uujɓe ko iraknaaɓe mooloytooɓe Siiri e Jordaani, e Iraan. Walla afganistaannaaɓe uujooɓe feewde leyɗe keediiɗe ɗo ɓe mbaawi yahrude koyɗe, ko wayi no Iraan e Pakistaan, walla kadi sudaannaaɓe Darfuur uujanooɓe Caad ngam dogde warngooji, wonande waawɓe taccude keeri ɓee kay.
Ina waɗi kadi mooliiɓe walla eggooɓe tawa njaltaani leydi. Heewi wonde ko dogɓe kareeli walla ɓe beelol mum en ownaa. Aɓe tolnoo e miliyoŋaaji 26 neɗɗo e nder winndere ndee. Taccooɓe keerol tan mooloyoo e leyɗe catiiɗe ɓee ina millee e 11 miliyoŋ neɗɗo. To Orop, yoga heen ngoni ko e tuddule tumarankooɓe. Ina waɗi heen ko tuddule panndagol, gonɗe e keeri Orop. Woni heen ko yimɓe fadɓe yamireede naatde Orop, sibu ko yiɗɓe moolaade. Walla tuddule kanndorɗe gonɗe nder Orop; woni e majje ko yimɓe salaaɓe mooleede, fadɓe nawteede leyɗe mum en. Ko ɓuri heewde e ɓeen ummorii ko Cetceni walla Afganistaan, ko dogɓe wolde. Yoga e maɓɓe njeyaa ko e leƴƴi tokoosi ko wayi no Tamuul en to Siri Lanka, walla Kerecee en to Irak, hiiɗaaɓe e nder leyɗe mum en, walla yimɓe riddiraaɓe miijooji mum en politik, ko wayi no Iraan e Jeorji e Siin.
Sabaabu ɗiɗmo uujooji ko baasal. Ko wayi no Konngo e Bangalades, e Filipiin. Ɓeeɗoo yimɓe dognata ɗum en ko baasgol golle, baasgol ɗuhorɗe, baasgol nguura, ko ñawu e ŋakkeende kisal ; ɗuum woni soklaaji guurwuuri gaddanooji yimɓe ɓurɓe semmbolinde e renndo dogde ngam yiylaade no nguurniri ɓesnguuji mum en.
Laabi uujo cuuɗiiɗi. Ɗi kawriti kañji kala ko Orop. Nde tawnoo Orop ko ko reeni keeri mum hay huunde naatataa tawa tinaani, uujooɓe ummoraade Siin walla Afrik maa ndewa e boli cuuɗiiɗi. Ɗiin boli, heen sahaaji ko liiltuɗi no feewi, ko juutɗi, ɗaɓɓuɗi ngalu keewngu, bonɗi. Ko ɗum tagi yoga e uujooɓe ɓee keddotoo ko e laawol, walla tooba e leyɗe ƴaaŋruɗe goɗɗe. Seeɗa jettotooɗo Orop oo, so naatii ne wontata ko joomum en ina cuuɗoo sibu ngalaa kaayitaaji : ɓe cuuɗoo Pari, Berlin, Londres. E nder ɗuum, ngam waawde wuurde, ɓe liggotoo ko liggeyaaji muusɗi, ɓe keɓata ko njoɓkal seeɗa, tawa ko e suuɗaare.
Kono won sifaa uujo mo yimɓe kaalataa, mo leyɗe hirnaange ndeƴƴi, nde tawnoo ko nafoore majje. Ngoon uujo, ko uujo jagge jannguɗe, keewɗe kattanɗe : nde tawnoo sabaabu tataɓo uujo ina woodi. Oon sabaabu ko baasgol huutoraade walla naftoraade jannguɓe jom seedanteeje en. Yeru to Somaali walla to Papuwaasi ɗo tataɓal doktoreeɓe njalti leydi, walla to Anngolaa ɗo tataɓe ɗiɗi doktoreeɓe uuji feewde Orop ngam yiyloyaade ngonka golle ɓurka moƴƴude, njoɓdi ɓurndi faayodinde, hurum ɓurɗo mawnude, tawi noon ko ɗeen leyɗe kadi ndifinoo heblo maɓɓe fof. Ooɗoo sifaa uujooɓe ina tawee e leyɗe hee kala, leyɗe worgo e rewo kala. Ko doktoreeɓe, kono kadi ko informatiseeji, ko wayi no iñnjee yahooɓe Almaañ, walla Almaa en yahooɓe Kaliforni, walla safrooɓe filipiinaaɓe yahooɓe Laamaandi Ndentundi, walla Engele en yahooɓe Amerik, maa aasiñooruuji Alaseri uujooɓe feewde Farayse, e aasiñooreeɓe Farayse egganooɓe Dowlaaji aarabeeɓe galɗuɗi…
Sifaa nayaɓo uujo, ko uujo sabu baylagol ngonka weeyo. Ɗuum woni dogooɓe keneeli bonɗi, walla ile ɗuufaneeje, walla jerɓanɗe leydi ekn… E wiyde Fedde Ngenndiije Dentuɗe, maa ɓe ngonoy 200 miliyoŋ ɗoo e 2050. Yeru, e ooɗoo sahaa, ɓe ummortoo ko e nduukon Pasifik, yeru Tuwalu, Polinesi, Kaledoni ekn… Walla ɓe ummoroyoo e nokkuuji jupporɗe, ko wayi no yupporde Gange ɗo 60 miliyoŋ neɗɗo njogori eggude so geec ƴerii fotde meeteer gooto ; walla yupporde Niil.
Ina waɗi kadi uujooji fartaŋŋe, woni taccooɓe keeri ngam golloyaade e leyɗe keeriiɗe, walla ɗannotooɓe e won ɗiin sahaaji tan. Ɓeen anndiraaɓe ɗanniyankooɓe, ɗannortooɓe yiylaade ɓeydaari tan. Ina woodi kadi ko wiyetee jasporaaji. Woni ɗanniyankooɓe jiiduɓe leydi njokkondira, njuɓɓa e nder leyɗe goɗɗe. Ɓeen ina keewi wallitde uujo yimɓe mum en e nder ɗeen leyɗe ngoni ɗee.
E lebbi cakkitiiɗii ɗii tan, fotde 400 000 etiima taccude geec ngam dogde golwole e baasal, tawi ko ɓuri heen heewde ko Siiri ngummii. Kono wonaa Orop tan mooletee. Amerik Obama ina jogori jaɓɓaade huunde e maɓɓe, fotde 10 000. Hay Kanadaa kadi fellitii moolde 10 000 siirinaajo ɗoo e hitaande. Kanadaa e Amerik Obama njeyaa ko e leyɗe ɓurɗe waawde moolde yimɓe. E nder ko anndiraa leyɗe ɓooyɗe koo, Farayse ko leydi njeengoɓiri ndi moolotooɓe njiɗi yahde ; ndi huniima jaɓɓaade 24 000 siirinaajo e nder duuɓi ɗiɗi (12 000 e nder hitaande). Ostaraali fellitii udditande keeri mum 12 000 siirinaajo e iraknaajo ummoriiɓe e tuddule gonɗe Turki e Liban e Jordaani. Ko ɓuri hewde e mooliiɓe ɓee mbiyata njiɗi yahde ko Almaañ, fotde 80 900. Heen 32 700 to Honngiri, 17 400 to Otris, 14 900 to Itaali, 14 700 to Farayse, e 14 300 to Suwed.
Bookara Aamadu Bah


text:
So wonaani darnga ne, woɗɗataa ɗoon. Ko ɗum woni ko Banke Audunanke (Banque Mondiale) miijii ina jogori kewde. Ɗumɗoon noon ɓe tuugii ko e njeñtudi wiɗto, hollitngo wonde nguleeki so ɓeydiima degreeji nay (4°C), ko musibbaaji weeyo mawɗi njanata e winndere ndee : ile ɓurtuɗe, yoorooji bonɗi, ƴergol geecuuji …
Ko ɗum addani Banke Adunanke (BM) jeertinde, yo yimɓe ndeeno, hoto nguleeki weeyo ɓeydo ko ɓuri 4°C, sibu so ɗuum waɗii ɗoo e hitaande 2060, ko musibbaaji bonɗi njanata e leyɗe ɓurɗe waasde ɗee. E wiyde Jim Yong, gardiiɗo BM oo, « Winndere ndee maa waylo baylagol ngol hay gooto waawaa sifaade ». O haali ɗum ko e ciimtol bayyinangol ñalnde alet 25 noowammbar 2012.
Ɗum noon, ngeen darnge wonaa « leydi ina taggee ɓeeree, asamaan taggee, ɓaaree » ko ɓeydagol walla kuuɓtodingol geɗe ɗe puɗɗi-ɗen yiyde e dumunnaaji jawtuɗi ɗii : yerɓo leydi to Hayiti, ile to Pakistaan, wempeƴre Sunami to Japon, mobbooji hikka to Amerik ekn… Ɗum woni denndaangal musibaaji jotondirɗi e ɓeydagol nguleeki weeyo. E wiyde BM, winndere ndee waawaa ɗooftaade ko huninoo koo, so haɗde ɓeydagol nguleeki weeyo ɓurde 2°C sabu ɓeydagol gukkite CO2 (gaas karbonik). E wiyde ngool ciimtol, nguleeki kii maa ɓeydo ko ɓuri 4°C e nder teeminannde ngon-ɗen ndee, hedde 2060, so tawii dowlaaji ɗii mbaɗaani ko potnoo waɗde koo ko yaaccii.
Tee, ɓurata tinde ɗum fof, ko leyɗe ɓurɗe famɗude doole ɗee, hay so tawii noon ko ɗum huunde huɓtodinnde ɗum jogori wonoyde. Yoorooji janɗi hikka e Amerik walla e Orop fuɗnaange ina mbaawi waɗtude, haa teeŋti noon e leyɗe gonɗe e ŋori leydi (tropiques) ko wayi no Muritani.
Eɗen njaakorii tan batu Fedde Ngenndiije Dentuɗe jooɗotoongu tuggi 26 noowammbar haa 7 desaambar 2012, ngam yuurnitaade hafeere baylagol weeyo maa sakku peeje. Hono ndee joɗnde ina jooɗoo hitaande kala e tawteregol terɗe 190 ciifɗe Piɓondiral Fedde Ngenndiije Dentuɗe paatungal e mbayliigaaji weeyo. Faayndaare ndeeɗoo joɗnde ko mumtude batte batu Copenhag ɗo nanondiral ronkunoo dañeede, njooɗinoongu tuggi 7 haa 18 desammbar 2009. En kaaliino njeñtudi nguun batu e Fooyre Ɓamtaare, nde mbiyaten “Batu Kopenhag : Alaa ɗo hawraa”. E nguun batu Fedde adunaare toppitiinde ngonka weeyo, alaa payndaale laaɓtuɗe, wonande ustugol gaasuuji gaddooji seer lelnaa. Obama e huunde e hooreeɓe leyɗe kawriino e piɓondiral ngal jaɓaaka haa laaɓti e batu hee, sabu nanondiral heɓaaka, so wonaa dey, batu nguu wiyi « yiyii » ko hollitaa ko. E ndeen eɓɓaande nde 26 leyɗe ƴellitiiɗe cakkiti, ina wiyaa heen wonde ɓe teeŋtinii fayndaare maɓɓe haaɗnude ɓeydagol nguleeki e degreeji 2; kono alaa lajal dottaa ngam yettaade ndeen fayndaare, wonaa 2020, wonaa 2050. Wonande pelle daraniiɗe kisal sato, ko waɗi e joɗnde Kopenhag koo, ko huunde yurminiinde, sibu ina wayi no «yimɓe nduttiima caggal » so ƴeewdaama e ko dañanoo e batu Kiyotoo koo.
Caɗeele jotondirɗe e kuutoragol karbon puɗɗii teskeede ko e feccere ɗiɗmere teeminannde 19ɓiire. Ɗum ardi ko mbaylaandi. Nguleeki leydi fuɗɗii ɓeydaade ko e kitaale 1920, ɗum deŋi hade mum fuɗɗitaade ɓeydaade e kitaale 1970. Batu ngadanu njowitiingu e kilimaa (ngonka weeyo) jooɗii ko e 1985 to Wien (Vienne). Goomu karalleeɓe kalfinaangu reende ngonka weeyo (Giec) sosaa ko e hitaande 1988. Ngu woni ko e njiimaandi Fedde ngenndiije. Ngu jeertinii winndere ndee e hitaande 2007 e batte kuutoragol won ɗeen geɗe ɓeydooje nguleeki. Ɗum jeyi sabaabu ngu rokkaa njeenaari Nobel e ndeen hitaande. E hitaande 1992, 131 hooreejo leydi ndennti to Rio de Janeiro to Beresiil ngam ɓamde tuugnorgal baɗngal 2 500 bagginooje wonande teeminannde 21ɓiire, ngam ustugol jeñtingol ɗeen geɗe ɓeydooje nguleeki. E lewru desammbar 1997, 84 dowla ciifi ko anndiraa piɓondiral Kiyotoo. Leyɗeele mbaylaandi kunii ustude biimtagol gaasuuji 6 gaddooji « seer ». E noowammbar 2009, 187 leydi njaɓii nanondiral ngal. Leyɗe bayɗe no Inndo e Siin njiɗaano nanndineede e leyɗe ɓooyɗe e mbaylaandi (ɓooyɗe posnude weeyo) haa njettii ɗo njettii hannde ɗoo. E oon sahaa, Amerik e Siin e Riisi e Inndo ɓuri fof heewde ko posnata weeyo. Ɗum haɗaani Siin e Inndo siifde nanondiral ngal. Riisi noon ɗeɓaani, sabu mum hulde hoto ɗum telɓinde ƴellitaare mum. Ndii wattini ko jaɓde siifde e hitaande 2004, nanondiral ngal waawi fuɗɗaade siyneede e febariyee 2005. E hitaande 2007, batu Bali to Indonoosi, njooɗii dumunna seeɗa caggal caaktugol ciimtol nayaɓol Goomu haralleeɓe Giec ngoonɗinngu wonde saabii ɓeydagol nguleeki weeyo ko gaasuuji gaddooji seer. Fiɓaa e nguun batu ko ciifgol nanondiral adunankeewal potngal lomtaade nanondiral Kiyotoo, e batu Kopenhag. Hannde o eɗen mbaawi wiyde wonde alaa heen ko laatii.
Batte baylagol ngonka weeyo
Batte baylagol ngonka weeyo ina keewi no feewi. Won heen nii en puɗɗiima teskaade ɗum en. Kono, e tonngol, ɗeeɗoo batte ko heen njeyaa, hay so tawii en mbaawaa huɓindaaɗe ɗe kañje kala.
. Ilam ɓurtuɗam : Amooji mawɗi ina mbaawi kewde sabu ɓeydagol feto geecuuji ngol saabii caaygol galasuuji gulli leydi. En puɗɗiima nii teskaade ɗuum, sibu e kitaale jawtuɗe ɗee, ina teskaa toɓooli ina ɓeydoo fotde 7% hitaande kala. Sabaabu ɗee geɗe fof noon ko ɓeydagol nguleeki weeyo. Yanti e ɗuum, ina teskaa wonde musibbaaji mawɗi bayɗi no keneeli ɓurtuɗi (yeru duleendu wiyeteendu « Katerinaa »), ɓeydiima fotde laabi nay e nder duuɓi 20 fat.
. Nguleeki ɓurtuki : ɗum ko batte ɓurɗe yiytinaade e yaawde. E duuɓi ɓennuɗi ɗii, nguleeki warii yimɓe to Orop. Batte majjum e cellal ina keewi : – eɗum waawi addude ñabbuuli, walla ɓeydude ɗum en, ko wayi no ñawubuuli poofaango (Aasma ekn …) walla warde ɗoon e ɗoon.
. Bonnugol dunli : Leɗɗe ko mooftirgel ko wiyetee karbon koo, sibu leɗɗe guurɗe ina njagga gaas karbonik, moofta ɗum. Tee oon gaas ina jeyaa e geɗe caabotooɗe ɓeydagol nguleeki weeyo. Ndeke leɗɗe ina laɓɓina henndu poofaten nduu. Teskaama noon, hitaande kala, fotde 13 miliyoŋ hektaar dunli ina maaya. Ko ɗum tagi ustagol leɗɗe ngol ina addana posone ɓeydaade heewde e weeyo, jiidaa e ko ɗum ɓeydata nguleeki koo. So tawii yimɓe ina njiɗi ɓeydo nguleeki waasa ɓurde 2°C (degreeji ɗiɗi Celsus), alaa e sago dunli kisnee.
Hannde oo, ina wiyee wonde tagofeere men ndee (leydi) jogii ko bumsuɗe ɗiɗi (foofirta ko nokkuuji ɗiɗi) : dunli Amasoni (to Amerik worgo) e dunli Afrik hakkundeejo. Ɗum jiidaa e ko ɗi moofti koo, so kullon keewkon e eddaaji puɗi keewɗi, ɗi nafoore mum en e kisal leydi ina mawni no feewi. En kaalaani kadi wonde ko ina wona miliyaar e 600 miliyoŋ aadee nguuri ko e geɗe ummotooɗe e ɗiin dunli.
. Ƴergol geecuuji : Eɗen mbaawi yiyrude ɗum e sifaaji ɗiɗi.
– Sifaa gadano oo : 22 miliyoŋ ton gaas karbonik caayooji ñalawma kala e nder geecuuji ina ɓeyda « kaaɗeeki » ndiyam mum. Ɗum ina wara won ɗiin puɗi ɗi won ɗiin liɗɗi nguurnoo, walla kadi wara won koon kullon ndiyam, kon kullon ngoɗkon nguurnoo. Sikke alaa, ɗuum so rewii, batte mum ina njettoo nguurndam tagooje kala.
– Sifaa ɗiɗmo oo ko ɓeydagol ƴerngo geecuuji e fawaade e sababuuji ɗiɗi. Sabaabu gadano oo, nguleeki ina ɓeyda feto kala ndeelam (ndiyam ina liroo sabu nguleeki). Yanti e ɗuum, nguleeki ki ina saayna galaasuuji gonɗi e gulli leydi. Ɗaam caayam yantata ko e geecuuji, ɓeyda feto mum en. Batte ɗumɗoo ko ɓeyadagol tooweeki geecuuji e kujjitgol duuɗe e gure gonɗe daande geec. Yeru, Nuwaasoot.
Bookara Aamadu Bah
————————————-
Gaasuuji ɓeydooji nguleeki weeyo (gaasuuji seer)
– Mbiimtam ndiyam (so a fasnii ndiyam, aɗa yiya ko wayi no cuurki nii ina wiimtoo, ko ndiyam wonti ɗoon cuurki). Gaasuuji gaddoojii seer ɗii kala so ndenndinaama, mbiitam ndiyam wonata heen ko 70%. Kono, nde tawnoo ɗam ɓooyataa e weeyo (balɗe 10 so heewii), batte majjam e ɓeydagol nguleeki ina pamɗi (ɗam wontata ko duule walla lay). Yanti heen, wonaa golle aadee ngaddata ɗam, sibu ɗum jeyaa ko e baylagol diƴƴe gaadorangol.
– Gaas karbonik (CO2) e gaas biyeteeɗo metaan, walla won ɗiin gasuuji ummotooɗi e « filtoks », walla ɓuuɓnooji (gaasuuji filsideer ekn …) walla kadi ko wiyetee Oson koo, ko gaasuuji gaddooji « seer » ɓooyooji no feewi e nder weeyo (hakkunde duuɓi 20 e duuɓi 50 000), tawi yoga heen ko aadee saabii ɗum en. Gaas karbonik ina waawi wonnde 100 hitaande e nder weeyo. Omo jogii iwdiiji ɗiɗi :
– kuɓɓugol geɗe ummiiɗe e ɓarakke nguurndam (petroŋ, ƴulɓe, ekn …) walla ustagol leɗɗe (maaygol dunli, walla cumu ladde …). Ko neɗɗo woni sabaabu ko ɓuri heewde e makko.
– Gaas biyeteeɗo metaan oo ne ina waawi wonde e weeyo fotde duuɓi 14. Omo waawi ummoraade e sato (alaa ko neɗɗo woni heen) e nokkuuji leppuɗi e ñolgol puɗi … walla o ummoroo e ndema (gese ilneteeɗe) ekn…
– Gaas biyeteeɗo porotoksid asot (N2O) heewi ummoraade ko e ndema (engere) walla kuɓɓugol batte nguurndam, walla e golle mbaylaandi (isinaaji).
– Gaasuuji kuutorteeɗi e « filitoks» walla e « filsideeruuji » maa kilimatiseeruuji ekn … ko neɗɗo woni sabaabu mum en. Eɗi mboni e weeyo no feewi.
– Gaas biyeteeɗo oson oo, maa rennda e on ɗiin gaasuuji goɗɗi nde jogoo batte ɗe moƴƴaani e weeyo. Bonannde makko kadi fawii ko e nokku ɗo o tawetee ɗoo: won e nokkuuji (tooweeki hakkunde 12 e 50 kiloomeeteer) o ɓuuɓtintu weeyo (ɗoo, omo moƴƴi e men).
Ñalnde 20 noowammbar 2012, Fedde adunaare ngonka weeyo (Organisation météorologique mondiale (OMM)) habrii wonde gaasuuji ɓeydooji nguleeki weeyo ɓeydiima, hakkunde 1990 e 2011 fotde 30%. Ɓuri heewde e ɗiin gaasuuji ko gaas karbonik. E wiyde fedde ndee, baylirɗe (isinaaji) winndere ngukkitii e weeyo men ngoo, 375 miliyaar ton, tuggi nde ɗi puɗɗii maheede faade hannde. Tee ma ɗi kaggu heen fotde duuɓi teemedde keewɗe, ɗi ɓeyda nguleeki.
————————————
Ko firti « seer » ?
Ko ɓuri heewde e cereeli naange taccat weeyo, njana e leydi, ngulna ɗum. Leydi ne, « rokkita » (wukkita) huunde e kiin nguleeki feewde e weeyo. Mbiimtam ndiyam e gaas karbonik e gaasuuji goɗɗi (woni gaasuuji gaddooji seer) moɗa kiin nguleeki, kaɗa ɗum ŋabbude, nii woni ɓeyda nguleeki weeyo. Ko ɗum woni ko wiyetee «seer».
BAB


text:
Ina hawraa wonde ƴellitaare karallagal kesal kumpital ina jeyaa e geɗe ɓurɗe tammbaade ɓamtaare winndere ndee e ɗii duuɓi 30 cakkitiiɗi. Ina jeyaa mbiy-ɗen, sibu fannuuji goɗɗi ganndal kadi ƴellitiima no feewi. Kaawis nana ɗoo noon, sibu ɓurɓe maantinde e ndeen ƴellitaare karallaagal kesal, yoga e mum en ngalaa hay morso seedantaagal toowngal (ko wiyetee dipoloom toowɗo koo).
Ina hawraa wonde ƴellitaare karallagal kesal kumpital ina jeyaa e geɗe ɓurɗe tammbaade ɓamtaare winndere ndee e ɗii duuɓi 30 cakkitiiɗi. Ina jeyaa mbiy-ɗen, sibu fannuuji goɗɗi ganndal kadi ƴellitiima no feewi. Kaawis nana ɗoo noon, sibu ɓurɓe maantinde e ndeen ƴellitaare karallaagal kesal, yoga e mum en ngalaa hay morso seedantaagal toowngal (ko wiyetee dipoloom toowɗo koo).
So karallaagal kesal haalaama, internet e kaɓirɗe jahdooje e mum (ordinateeruuji e telefoŋaaji …) ina njeyaa e fannuuji hakkilaaji ngidotoo miijaade. To oon fannu noon, inɗe 4 haa 5 ɓuri lollude heen : Bill Gates (Microsoft), Steves Jobs (Apple), Mark Zuckerberg (facebook) … Ndaa, ɓeeɗoo fof ngalaa hay dipoloom toowɗo gooto, kamɓe fof e wonde annduɓe… tee alɗuɓe no feewi. Ko ɓe yimɓe fellitɓe, muñɓe, nehiiɓe, kono kadi ko ɓe welde tiiɗe… Limten heen :
Bill Gates naatii e informatik gila 1963, tawi ina yahra e duuɓi 13 ; sibu ko ndeen o fuɗɗii winndude dognirgal (porogaraam) makko gadanal, kanko e sehil makko biyeteeɗo Paul Allen. O naati duɗal jaaɓi haaɗtirde Harvard ko e hitaande 1973 omo yahra e duuɓi 18. E hitaande 1978 ɓe cosdi sosiyatee biyeteeɗo Microsoft oo. Ko ndeen o woppi jaŋde ngam hiilnaade topagol dognirɗe… Ko toon o anndondiri e biyeteeɗo e Steve Ballmer jogorɗo haflinoyeede ngardiigu sosiyatee oo. Duuɓi 30 caggal ɗuum, Microsoft ko ɓujiri to bannge informatik. Bill Gates kadi woni ɓurɗo alɗude e winndere ndee, sibu ngalu makko ina millee e 77 miliyaar dolaar (23 272 480 000 000 MRO : 23 ujunere e teemedde jeeɗiɗi e ɗiɗi miliyaar ugiyya).
Mark Zuckerberg : kanko oo sosi laylaytol ɓurngol lollude e winndere ndee hannde biyeteengol facebook (faysebuuk). Hanko ne o naatiino duɗal jaaɓi haaɗtirde Harvard, kono o fuɗɗorii ɗoon ko topaade dognirgal ngam waawde jokkondirde e sanɗaaji ɗi o janngidtunoo toon. Ko e hitaande 2004 wonnoo. Nde o teskii daraja majjum, o woppi jaŋde, o sosi sosiyetee makko keeriiɗo. Ko ngaal dognirgal woni facebook mo miliyaar neɗɗo huutortoo hannde oo. Ɗum noon Mark Elliot Zuckerberg alaa hay seedantaagal gootal. Ngalu makko ina millee e 30 miliyaar dolaar (9 067 200 000 000 MRO : ujunaaje jeenay e capanɗe jeegom e jeeɗiɗi ujunere miliyaar ugiyya).
Michael Dell : Kanko ooɗoo, kanko ardii sosiyatee lolluɗo biyeteeɗo DELL, peewnoowo ordinateeruuji. Jaŋde makko nawiino mo haa duɗal jaaɓi haaɗtirde Texas. Ko ɗoon o sosi sosiyatee makko, omo yahra e duuɓi 19 fat (1984). O woppi jaŋde. O alaa ɗum noon hay morso seedantaagal. Ngalu makko ina millee e 15,9 miliyaar dolaar.
Steve Jobs : lebbi jeegom o janngi e duɗal jaaɓi haaɗtirde Reed College. Duuɓi 4 caggal ɗuum, e hitaande 1976, tawi omo yahra e duuɓi 21, kanko e biyeteeɗo Steve Wozniak (duuɓi 26) ɓe cosi sosiyatee biyeteeɗo Apple Computer ; ko ñalnde 1 abriil 1976 wonnoo. Ko kamɓe miijii, ngollii yoga e geɗe maantinɗe e ganndal informatik e pentugol kaɓirɗe : iMac, iTunes, iPod, iPad, iPhone ekn… Ina gasa, so wonaano peelelaagal makko, tawa ordinateeruuji gooɗɗi hannde ɗii ngoodataano, sibu heewɓe ina mbiya hay Microsoft ko e masiŋaaji Apple tiimtii… Kanko ne hay dipoloom gooto o jogaaki. Kanko oo Steve Jobs, ko o neɗɗo kadi pamɗuɗo haaju e jawdi aduna. Seede mum, ko dolaar gooto sosiyatee makko keewɗo jawdi oo yoɓatnoo mo hitaande kala ; ngalu makko ummortonoo mo ko e ngañaari juuɗe ɗe o jogii e kaalisaaji joɗɗinaaɗi e bankeeji. Kanko wiyatnoo “mi yiɗaa wonde ɓurɗo alɗude nder cehe… Ko ɓur-mi yiɗde, ɓuri himmande mi, ko kala nde pay-mi e leloyaade, tawa miɗo waawi wiyde : “hannde, en gollii ko faayodini’’ ». Steve Jobs sankii ko e hitaande 2011.
Lawrence Joseph Ellison : Oo ne, ko golloowo. Kam janngini hoore mum. Kanko ardii sosiyetee peewnoowo dognirɗe paabi keɓe (bases de données) biyeteeɗo Oracle (Oraakle) nde o sosi e hitaande 1977. O alaa morso dipoloom. Ngalu makko ina millee e 43 miliyaar dolaar.
Paul Gardner Allen : oo ne waɗi ko duuɗi ɗiɗi fat to duɗal jaaɓi haaɗtirde Washington State University ngam toppitaade topagol dognirɗe ordinateeruuji. Kanko e Bill Gates cosdi Microsoft e hitaande 1975. O alaa hay dipoloom gooto.
Ɓeeɗoo ɓe limtu-ɗen ɗoo ɓee fof, ko Ameriknaaɓe. Woɗɓe ina ngoodi to leyɗe goɗɗe, e nder fannuuji gannde goɗɗi. Yiɗde wiyde tan, so neɗɗo ina njogii heblo lesleso moƴƴo (ko wayi no Bakkaa), ina jogii pellital e muñal e peelelaagal (ɗee geɗe fof noon mbeeɓaani heɓdude), wondude e welde tiinde, ina gasa tawa ina waawi waɗde ko maantini. Kono kadi ina moƴƴi ɓeyden heen yankinaare e himme, e famɗikinaade e geɗe aduna. Ɓeeɗoo ɓe limtu-ɗen fof ko yimɓe ɓe ngalaa cambal-cambal, ɓe ngalaa “njiyee kam’’, tee ina hasii kadi ko yimɓe jurumdeerɓe…
Bookara Aamadu Bah
Ƴoogirde


text:
Tokkore fijoobe bol kosde nga Lesdi Naajeeriya Super Falcons Fiji bee USA be hokki Naajeeriya boggi 2-1 haa fijirde soobiraagu ko fija haa daldal fijirde nde galluure washinton Lesdi America.
Falcons do mantira be nasaraaraku be mallabo saa’a e hebi nde be Lesdi America nyamti ko’e mabbe nder mintiiji 25 ko be fudda fijirde nden.
Uchenna Kanu wadi ko haandi nder mintiiji 50 ko daldi be USA bee kaayeefa.
Fijirde nden wuli sanne ngam fijoobe ben bakkeeje 2 fu habdi keerol fodde mabbe amma haa ragare USA on hebi nasaraaku 2-1.
SADIQ ALFA


text:
Home -- Fulfulde -- Perform a PLAY -- 025 (The saddest story)
25. Fii Taariika åurɗo yurmude on
Si tawno no woodunoo aaden mo maanditotaako?
Ko Aadama e Hawaa! Åe jibinaaka, åe taga. Kono hari hiåe wondi e weltaare wa si tawii ñannde woo hiåe weltoo wa si åe jogii welo-welo nyannde wo. Hiåe wondunoo e Alla. Hiåe yewtida e makko, hiåe nana hawa makko kan. Hari tippiro alaa, nawnaare alaa, annde alaa. Alla yeɗuno åe piiji heewuɗi, o daalani åe ɗun ɗoo :
Alla daali : "Hiɗa newananaa ñaamugol kala åiååe leɗɗe wonɗe e ndii tutateeri, si hinaa åiååe leggal andinayngal ko moýýi e ko boni kon. Ko fii nyannde ñaamuɗaa ngal woo, a maayay nden ñande."
Ko kamåe jeyunoo fow, si wonaa kon ko åe toŋanaa ɗon. Aadama e Hawaa rewii Alla, e maanaa åe ɗoftike mo e dow anniye.
Onsay goɗɗo yaltiti, ɗun ko on mo yiɗaa yo naåidal moýýal wonu hakkunde men e Alla. Ko Ibuliisa. Hari ko o malaa'ikaajo. O heåi townitaare, himo faalaa wa'ude wa Alla, ko ɗun addi yo o raɗe ka kammu.
Ibuliisa : "Hara ɗun ko haqiiqa, wonde Alla daali wota on ñaamu åiååe leɗɗe ngal leggal ɗon?"
Hawaa : "Meɗen waawi ñaamude åiååe leɗɗe wonɗe ka tutateeri gaa ɗen fow si wonaa gootal pet, liddu mun, men maayay."
Ibuliisa : "On maayataa."
Gaño Alla on ko fenoowo bonɗo. O åoyli Daaluyee Alla on, o addi sikkitaare. Hawaa no hunjinoo yamiroore Alla nden, kono no woniri woo, o heɗino ibuliisa, jarribotooɗo on. Åiååe leɗɗe ɗen no weli mo nde himo ndaara, o ýetti goɗɗe e dimɗe ɗen, o ñaami, o okkori kadi gorko makko wonunoo on takko makko.
Yeddugol ko junuubu, junuubu no mari battane hulåiniiɗe. Huunde wa’itataa han kadi wa ka aranun.
Alla daali : "Aadama, ko honto wonɗaa?"
Åay Alla noddii åe, åe huli, åe suuɗii Alla. Åe woni e felidirde. Junuubu addataa neweende, awa kadi Alla jom laaåal on no haani åe donkinde. Njoddi junuubu, ko mayde; ɗun no firi wonde ko en sendaaåe e Alla haa poomaa. Aadama e Hawaa no haanunoo yaltude ka Aljanna.
Ko åuri e hulåinaade kon waɗii : junuubu naatii ka nder aduna. Gila nden ñannde, aaden kala wonti junuubankeejo. Kono Alla ko giggol, ko ɗun si o fodi Dandoowo fawtotooɗo on kanko tigi junuubu men on, o okka en sabu ɗun fokkitannde heyre.
Ka taariika hikkotooɗo, on andoyay ko hombo woni on Dandoowo.
Yewtooåe : Fillitotooɗo, Ibuliisa, Hawaa, Hawa Alla kan
© Copyright : CEF Allemagne


text:
Pulaar ene wiya : « so neɗɗo tafatno hoyre mum, ƴeeŋtinta ko kaŋŋe ». Nde tawnoo gooto fof, so wonii e nder fasɓe mum, yiɗata ko faɗɗude. Tawde noon « ko gable tawata gabbel nde muudo yona », waɗde ko neɗɗo tawtondirta e neɗɗo goɗɗo nde dental wooda. Dental noon ene wooda, tawa wonɓe e mum njokkondiraani. Ko ɗuum woni ko humpitiiɓe ko faati e dente mbiyata « teelal denndangal».
Ngam paamen ko ɗum firti, ndokken yeru daɓɓo, hade men artoyde heen e binndanɗe garooje, so Joomiraaɗo haajii. Yeru oo ko huunde kewa, ɓe funnaange pottita toon e ɓe hirnaange, ɓe rewo tawtondira e ɓe worgo. Gooto e men fof ari ko humpitaade ko waɗi koo, kono haaju mum alaa e ko addi goɗɗo oo koo. Eɗen nganndi sinno ko fedde yuɓɓunde, wonaa noon sifortoo. Fedde, ko miijo wooto addi en, kono oo yeru mo ndokku-ɗen, gooto fof ko muuyo mum addi ɗum, hay sinno ko en rentuɓe ɗo gootel.
Ko ɗuum addi konngol «teelal denndangal». Ko naatirka tan wonnoo, kono wonaa ɗuum woni hannde yeewtere men. Yeewtere men, ko neɗɗo tawii neɗɗo, wiyee dental. So tawii ko yimɓe rennduɓe pinal, ɗemngal, fakko, aadaaji, donaaɗi, iwdi walla neesu, ekn…, mbiyen ɗum leñol. Tawde Pulaar wiyi ko « so neɗɗo tafatno hoyre mum ƴeeŋnata ko kaŋŋe », waɗde kala mo ene haala haala leñol mum soofnataa, sinkat. Sabu jeeyoowo dene jiɗɗo jarnude oo wiyataa « ngaree kaaɗɗe nani ». Ene gasa tawa ko ngoon muuyo yiɗde wiyeede ko kanngol faɗɗi leƴƴi goɗɗi, ɓuri ɗumen alɗude e yonteede addani fulɓe nanngitaade e ko keew-ɗen nande ene haalee, woni « HARAMEEJI JEEƊIƊI ».
So tawii en njaɓii ko neɗɗo tawata neɗɗo nde wiyee leñol, so tawii kadi en njaɓii « neɗɗo ko kullel keewngel wutteeji, baylotoongel ». Waɗde leñol ne en foti waylaade, sabu eɗen keewi nande, so woodii biyɗo «aduna wayliima», woɗɓe mbiya alaa «wonaa aduna oo waylii, ko yimɓe ɓee mbaylii».
So en nanii waylaare yimɓe noon, ko jikkuuji mumen walla aadaaji mumen, sabu eɗen nganndi e aduna keso oo, pine e neesuuji fof ko ko njul-yultondiri. Waɗde, naamno-ɗen koye men, hay sinno ɗii harameeji jeeɗiɗi ngoodiino ne, mbele eɗi lutti woodde haa jooni ? So en paccirii ko paam-ɗen e harameeji ɗii koo, haawnaaki ndañen jaabawol ɗee naamne :
1. Haram gadano oo, ko “ min ngujjataa ”
Sikke alaa, eɗen nganndi wujjude, ko ƴeftude ko jeyaa, tawa ko e suuɗnde. Ko ɗuum waɗi Pulaar wiyde, kala ko gujjo haali ene yeddoo haa heddii konnguɗi tati « nde ngarat-mi ndee mi mooyti ; nde mbiyaa-mi holi oo, mi dog ; nde njaggaa-mi ndee mi fiya ».
2. Haram ɗiɗaɓo oo ko “ Min penataa ”
Eɗen nganndi, fende, ko haalde ko wonaa goonga, ko laaɓaaka, walla haaltude ko ñuumbananoo. Alla yiɗaa, ndimaagu faarnortaako. Duumiiɗo heen fof ne kay heewi ko wonde koyɗo e nder renndo ngo woni ngoo.
3. Haram tataɓo oo ko “ Min Kulataa ”
Eɗen nganndi, hulde huunde ko reentaade ɗum, sabu mum yenaneede ko ndeen huunde waawi ɗum, tee ene waawi bonnande ɗum ko waawaa feewnitande hoyre mum. Kulol noon ene heɓtiniree kadi waasde haalde nde fotnoo haalde, ñuumboo, walla gijeede doga, walla riddeede suuɗoyoo, walla naamneede ko haalnoo yedditoo, ekn.
4. Haram nayaɓo oo ko “ Min njamfotaako ”
Jamfaade, won wiyooɓe ɗum gunndaade. Te mawɗo Jibi Hammee Lih (yoo Alla ɓuuɓan ɗum) meeɗii wiyde, helmere gunndo firdetee e arab ko sirlu. Sabu sabu sirlu ko Arab. Maanaa oo hawritii, sabu fof noddi ko ko mooftaa yaltaani boowal. Waɗde jamfaade, ko waɗde walla wiyde neɗɗo goɗɗo ko boni tawa tinaani, tawa kadi fayndaare baɗɗo oo ko humtude haaju mum, walla bonnande mo jamfii oo. No jamfortee nii noon, ene heewi sifaaji, te ko ɗum jibinta koo kadi ene heewi mbaydiiji. Mi sikkaani so tawi ene jari rokkude yeruuji sabu waasataa, e kala sahaa, eɗen njiya ko wayi noon.
5. Haram joyaɓo oo ko Min taƴataa enɗam
Won ɗo Joomraaɗo wiyi, «kala taƴɗo enɗam, Mi taƴa ɗum”. Eɗen nganndi, taƴde enɗam ko seerndude wondunooɓe ceerungal bonannde, ko waɗde haa weldunooɓe mettondira, haa jiidunooɓe mbonondira, tawa kadi fyndaare joom mu tan ko bonnude ko waawaa feewnitde
6. Haram jeegoɓo oo ko Min pirtataa aadi
Firtude aadi woni yowondireede e konngol, waasa waɗde ɗum tawa tintinaani mo yowondirnoo oo. Ngonkaaji keewɗi ene caaboo ɗum. Ene heen sikkitaare, hulde, mooftude jamfa, fende (sabu joom mum, gila ene haalde, ene anndi waɗataa), nan-nanti, ekn…
7. Haram jeeɗiɓo oo ko Min ɗawataa
Ɗawde noon, ene noddi ammbude. Woni dañde waasa yeɗde heen mo fotnoo yeɗde. Pulaar ene wiya ɗoon «so koɗdiiɗo maa warii ñiiwa ɗawii ma, so a ronkaani eggu, sabu hoɗde gooto ɓuri koɗdiiɗo bonɗo gammbo». Ɗawde kadi, ene firta dañde kattanɗe wallude goɗɗo, ruttoo haɗa ɗum.
En ñaagiima yaafuya, so tawii ngoo ɗoo facciro ene ŋakki. Fayndaare ndee wonnoo ko siftinde anndunooɓe e naamnaade en, «mbele ɗii harameeji jeeɗiɗi ene ngoodi hannde e nder leñol men hee». Kala jogiiɗo heen jaabawol yoo wallu en, mbele ngannden no njooɗori-ɗen.
Malal Sammba GISE


text:
Ndeeɗoo tiitooonde firti ko fawondirde juuɗe mum ɗiɗi so ina juula, walla weeltinde ɗe. Laaɓtitinde geɗel heen fof no ardi.
Ko qabdu idii irsaal. Waɗi noon ko nelaaɗo (mo jam woni e mum oo –MJM), gila nelaa, yamiraa juulde, o meeɗaani juulde kanko e musiɗɓe makko, ɓe mbeeltini juuɗe maɓɓe.
Won wiyɓe kanko nelaaɗo omo juula omo fawondira juuɗe makko hakkunde wuddu e becce walla ɓernde, omo juula kadi o weeltina juuɗe.
Ndeeɗoo tiitooonde firti ko fawondirde juuɗe mum ɗiɗi so ina juula, walla weeltinde ɗe. Laaɓtitinde geɗel heen fof no ardi.
Ko qabdu idii irsaal. Waɗi noon ko nelaaɗo (mo jam woni e mum oo –MJM), gila nelaa, yamiraa juulde, o meeɗaani juulde kanko e musiɗɓe makko, ɓe mbeeltini juuɗe maɓɓe.
Won wiyɓe kanko nelaaɗo omo juula omo fawondira juuɗe makko hakkunde wuddu e becce walla ɓernde, omo juula kadi o weeltina juuɗe. Wiyooɓe noon ɓee mbiɗtaani diine no feewi, ɓe laaɓaaka nguurndam nelaaɗo (MJM), sibu nelaaɗo e musiɗɓe mum fof nguurii haa maayi so ina njuula qabdat, hay heen gooto meeɗaaka yiyeede ina juula ina weeltini juuɗe mum so wonaa tawa juuɗe mum cellaani.
- Ko addi weeltinde juuɗe so ina juula (woni qabdude)
Ɗum fuɗɗii ko caggal nde nelaaɗo (MJM) e musiɗɓe mum lomtinooɓe ɗum maayi e yonta limaam Maalik e laamu Haaruuna Rasiid e oon nokku (Madiina). E oon yonta ko biyeteeɗo Haaruuna Rasiid laaminoo nokku biyeteeɗo Hijaaj gonɗo hakkunde Yamen e Sawuud haa heɓi Makka, ɗuum ko ko adii nde Sawuud en laamotoo nokku oo. Haaruuna Rasiid ko laamɗo kiisɗo sanne.
Won fenaande nde ɓiyiiko waɗnoo, Maalik salii nde, firti nde. Ko Maalik woni ñaawoowo mawɗo e nder oon nokku, Maalik ñaawi ɓiy Haaruuna Rasiid oo, hokki ɗum fenaande. Haaruuna jaggi Maalik wiyi ɗum yo firtu ñaawoore ndee, Maalik salii. Ngam hollude mbaawka makko, o jaggi Maalik, o soki ɗum, o yamiri yo koninkooɓe makko leeptu Maalik. Ɓeen kaɓɓi juuɗe Maalik haa ñawi. Hanko Haaruuna Rasiid o wiyi yo Maalik ñaawe haa nde maayi fof, caggal ɗum Maalik ñaawaa kasoo kaaɗdi nguurndam. Leepte ɗee noon mbonni juuɗe makko, haa arti noon e junngo ñaamo ngoo.
- Jaltugol Maalik kasoo
Waɗi sahaa gooto debbo deedi en ɗiɗo njibidini e ñalngu ngootu. Heen gooto jibini gorel, goɗɗo oo jibini dewel. Jibinɗo ɓiyngel dewel oo ɗacci haa jibinɗo gorel oo yalti ina yaltoya, o wostondiri tigguuji ɗii, o ƴetti ɓiyngel gorel oya ngel, o woppani ɗum ɓiyngel makko dewel ngel. Ndeen oon artii, tawi ɗoon tigguyel dewel ina woya, o ƴeewi, o ƴeewtindii, o tawi wonaa tigguyel makko woni ɗoon, o wulli daande dow, hoɗdiiɓe nootii heen, naamndii mo ko ɗum woni. O wiyi : « njibinnoo-mi ko ɓiyngel gorel, mi yahii yaltoyde, mi tawtii ɗoon tigguyel dewel, etee miin mi jibinaani dewel, njibin-mi ko gorel ; feeram bonii, ɓiyngel am wostaama ». E nokku hee noon ina anndaa ko kamɓe rewɓe ɗiɗo ɓee tan njibidini ɗoon. Yimɓe ɓee njahi to debbo gostiiɗo oo, naamnii mo. Oon ne wiyi kañum ne jibini ko gorel, etee seede alaa, so wonaa Alla toowɗo oo.
Jooni noon holi feere waɗeteende haa goonga yiytee. So ɗum yawtii kadi, ina anndaa gostanooɗo oo ko baasɗo. Haaruuna Rasiid, laamɗo oo, tintinaa no fiyaako oo wayi nii. Ndeen o tinii ɗum o noddi denndaangal ñaawooɓe leydi ndii, tuggi Mediina haa Makka. Ɓe ngari kamɓe fof. O wiyi ɓe yo ɓe njiytan ɓeeɗoo ɓesɓe feere ko yaawi, e nder yontere hee. « So on ndonkii ñaawde ɗum, onon fof ko ɓe riiweteeɓe, kadi mi soka on ».
Kamɓe ñaawooɓe ɓee, ɓe njiilii feere e nder yontere hee, haa ɓe tampi, ɓe ndañaani, ɓe cuɓii gooto e maɓɓe yo yah to Haaruuna, wiya ɗum wonde ɓe ƴeewii baŋ-yoo-baŋ ɓe tawii ko Maalik tan waawi ɗum ñaawde sibu ko kañum ɓuri ɓe humpito to bannge ñaawoore. So Haaruuna Rasiid yiɗii, yo riiw ɓe, walla waɗa e maɓɓe ko welaa fof. Ndeen Haaruuna Rasiid nanii ɗum, ɗum wontani ɗum rafi ngam wiyeede ɗeen ɗoon caɗeele waawi ñawndude ɗum tan ko Maalik, tee o moni jaggi Maalik omo dummbi ɗum kaaɗdi nguurndam. Debbo mo ɓiyum wostaa oo kadi ronkaama yo deƴƴu, woni tan ko e woondu. So ɗum ɓennii kadi kanko jinnaaɗo tigguyel gorel ngel, ko o biyaaɗo yo o muuynin tigguyel dewel ngel alaa sago, tee so ngel ñawii tan sabu heege ko o bareteeɗo.
Haaruuna Rasiid ƴeewi peeje ɗee fof, kono wonti tan ko alaa e sago ko maa Maalik yaltinee ngam ñaawde caɗeele rewɓe ɓee. O neli yimɓe tato to kasoo too. Nde nelaaɓe makko njettii Maalik, ɓe mbiyi mo « minen dey ko min nelaaɓe e maa ». Maalik wiyi ɓe « Bismilla ». Caggal ɗum ɓe kaalani Maalik caɗeele rewɓe jibinɓe ɓee. Maalik wiyi ɓe « miɗo waawi anndude gooto heen fof ko jibini, kono wonaa nii tan njaltirat-mi ». Ɓe naamndii mo « hol no njiɗir-ɗaa yaltirde ? » O wiyi ɓe « njahee mbiyee Haaruuna Rasiid, ko kanko siifnoo yo mi naat kasoo haa nde maay-mi fof, jooni noon so o yiɗii mi yalta yo o waɗ no ndeen nii, o siifa mi wontaa naattu kasoo so mi yaltii ». Nelaaɓe ɓee nduttii to Haaruuna Rasiid ɓe kaalani ɗum ko Maalik wiyi koo. Haaruuna noddi ñaawooɓe ɓee, yamiri ɗum en yo mbaɗ ñaawoore woɗnde wonde Maalik ina yalta kasoo, so ñaawii caɗeele rewɓe ɓee, wontaa naattu kasoo. Ɓeen mbaɗi ndeen ñaawoore, nii woni Maalik yalti kasoo. Caggal ɗuum Maalik wiyi waɗata ñaawoore ndee ko caggal lebbi ɗiɗi tawa o haalanii almudɓe makko kala ɗo mbaawi wonde. Haaruuna Rasiid wiyi jaɓii. E dow ɗum ɗoon, o nelani almudɓe makko kala yo ngar tawtoree ñaawoore ndee. E nder lewru e balɗe noogaas kamɓe fof ɓe ngari. Gooto e almudɓe ɓee ina wiyee Alkaasum ko ganndo mawɗo e oon yonta, oon woni ko leydi Misra (Ejipte), oon ne ari tawtoreede ñaawoore ndee. Ñaawoore ndee waɗaa ko e wuro Madiina ngoo.
Ndeen lebbi ɗiɗi ɗii timmii yimɓe fof noddaa hakkunde wuro, tirbiin darnaa, Maalik ŋabbi dow, o wiyi yo rewɓe ɓee ngadde. Rewɓe ɓee ngaddaa. O wiyi yo peesirgal kaŋŋe adde, ɗuun ne addaa. O wiyi yo ɓe ngaddan mo ɓoccooɗe nay. Ɓoccooɗe nay ngaddaa. O wiyi yo ɓe njul ɓoccooɗe ɗee. Ɓe njuli ɗe. O nanngi laalaaɗe ɗee, o peesi ɗum en, yimɓe ina ndaara. O naamndii ɓe mbele laalaaɗe ɗee fof potii, ɓe mbiyi « eey ». O wiyi ɓe, yo ɓe ɓir e enndu ñaamru gooto e rewɓe hee fof haa laalagal ɓoccoonde heewa, ɓe ngaddana mo. Ɓe mbaɗi ko o wiyi koo. O weeyni laalaaɗe ɓoccooɗe ɗee dow o holli yimɓe ɓee, o fawi e dow peesirgal kaŋŋe ngal. Jibinnooɗo ɓiyɗo gorko oo laalagal mum waaltii laalagal ɓoccoonde ɓiyɗo debbo oo. Caggal ɗuum laalaaɗe ɓoccooɗe ɓiranooɗe kosam rewɓe ɓesɓe ɓee njoñaa, kono anndaama hol heen laalagal ɓurngal teddude e goɗngal ngal.
Caggal ɗuum kanko Limaam Maalik o naamnii yo laalaaɗe ɗiɗi ɓoccooɗe keddinooɗe ɗee ngadde. Ɗeen ngaddaa, o tottaa. O nanngi ɗe, o weeyni ɗe dow, o junniti ɗe haa yimɓe njiyi, o fawi ɗe e dow peesirgal kaŋŋe ngal, o wiyi ɓe « on nganndii laalaaɗe ɗee hay heen gootal ɓuraani goɗngal ngal ». Yimɓe ɓee mbiyi « wallaahi, min njiyii ! » O ƴetti ɗoon kadi yimɓe nayo, ɗiɗo ɓolloolɓe e ɗiɗo reenooɓe ngenndi, dadiiɓe. Heen ɓollollo fof o waɗdi ɗum e deenoowo ngenndi gooto, o wiyi ɓe « ndutto-ɗee to gooto e maɓɓe fof ɓiron e enndu ñaamru mbaɗon e nder laalagal ɓoccoonde ngaddanon kam ko yaaccii. » Ɓe njahi, ɓe mbaɗi no o yamiriri nii. O ƴetti laalaaɗe ɓoccooɗe keewɗe kosam ɗee, o fawi ɗum e dow peesirgal kaŋŋe ngal. Nde o fawnoo ɗe e dow peesirgal kaŋŋe ngal tan, heen bannge waaltii, ɓe ƴeewi ɓe tawi ko ngaal ɗoon laalagal ɓoccoonde baaltingal ummii ko to mo ɓiyum gorko wostaa oo.
Caggal ɗuum imaam Maalik ummii darii e dow tirbiin oo, o wiyi ɓe : « on njiyii, ko ina wona laabi ɗiɗi jooni ko joom kosam ngonɗam e e laalagal ɓoccoonde ndeeɗoo waaltotoo. Jeyɗo ɗam oo, ko kañum jibini ɓiɗɗo gorko oo, jeyɗo mbaaltaɗam ɗam ko kañum jibini ɓiɗɗo debbo oo. Miin noon yo Alla yaafo mi, ngam mi anndaa rewɓe ɓee, hay gooto e maɓɓe mi meeɗaa yiyde. So on njiyii mi wiyii ko joom kosam mbaaltotooɗam ɗam jibini ɓiɗɗo gorko oo, waɗi noon ko ɓiɗɗo gorko ɓuri teddude kosam e ɓiɗɗo debbo, so tawii ɗe potii ɓetanɗe. So on njiɗii yenaneede ɗum, ƴeewee rewɓe woɗɓe jibinɓe ɓiɗɗo debbo e ɓiɗɗo gorko, maa on taw ko mbiy-mi koo, ko noon. »
Caggal ɗuum Haaruuna Rasiid yamiri gostinondirnooɗo sukaaɓe ɓee yo nawtan oyo debbo ɓiyum gorko oo, o heɓta ɓiyiiko debbo oo. Oon nawti ɓiɗɗo gorko oo to yumma mum, caggal ɗuum, kanko gostondirnooɗo sukaaɓe ɓee, o noddi oya debbo e banndiraaɓe mum to galle laamɗo too, o wiyi o jaɓii ñaawoore imaam ndee. Addaanoo mo waɗde ko o waɗi koo, ko o meeɗaa dañde ɓiɗɗo gorko, ko rewɓe tan o dañata. Jooni noon omo ñaagii yaafuya. O yaafaa.
Ko nii imaam Maalik yaltiri kasoo. Janngo ñaawoore ndee, o noddi denndaangal almudɓe tawtoranooɓe ɓee, o juuldi e maɓɓe takkusaan e futuro. Nde ɓe njuulataa takkusaan e futuro ndee, ko kanko juulni waktuuji ɗiɗi ɗii kala. Nde o haɓɓiri tan, o weeltini juuɗe makko, tawi Ibnu Kaasum ina woni caggal makko, kañum ne habbiri weeltini juuɗe mum. Waɗi noon, o wayrunoo ko so imaam ina juula qabdat ; jooni o yiyii ina weeltini juuɗe, o naamndaaki ɗum hol ko waɗni ɗum noon, kanko ne o weeltini. O anndaa juuɗe imaam Maalik cellaani, o waawaa ŋabbinde ɗe dow wuddu. Caggal juulde futuro noon, imaam Maalik wiyi ɓe « hankadi on njaafaama, gooto fof ina waawi faatude nokku mum ». Ibnu Alkaasum faati Misra ɗo o woni imaam mawɗo. Nde o fayi e juulnude, o habbiri tan, o weeltini juuɗe. Ɗum jaaki won e almudɓe makko, mbiyi mo paamaani ko o arti koo, ɓe njiyii so omo juulna, o weeltintu juuɗe makko. O wiyi ɓe o yiyri ɗum ko imaam Maalik, kono o naamndaaki ɗum hol ko wondi e hol ko addani ɗum waɗde noon. Ko ɗum tagi won heen juulɓe hirnaange so ina njuula mbeeltintu juuɗe mum en, kono nelaaɗo Alla kay (MJM) e musiɓɓe mum kala, nguurii haa maayi, so ina njuula qabdat. Nelaaɗo Alla mo jam e kisal ngoni e mum oo wiyi « njuuldee hono no njiyru-ɗon miɗo juulda nii ».
Jibriil Muusaa Joop, Kalfinaaɗo njuɓɓudi Fedde Ɓamtaare Pulaar e Muritani


text:
Luk Luk Duniyan Toh Song | Akram Rahi | Luk Luk Duniyan Toh Reloaded
Luk Luk Duniyan Toh
More from Luk Luk Duniyan Toh Reloaded
Song Artists
- Akram RahiSinger
- SharpComposer
- AComposer
- Akram RahiLyricist
About Luk Luk Duniyan Toh Song
Listen to Akram Rahi Luk Luk Duniyan Toh MP3 song. Luk Luk Duniyan Toh song from the album Luk Luk Duniyan Toh Reloaded is released on Aug 2020. The duration of song is 04:11. This song is sung by Akram Rahi.
Related Tags - Luk Luk Duniyan Toh, Luk Luk Duniyan Toh Song, Luk Luk Duniyan Toh MP3 Song, Luk Luk Duniyan Toh MP3, Download Luk Luk Duniyan Toh Song, Akram Rahi Luk Luk Duniyan Toh Song, Luk Luk Duniyan Toh Reloaded Luk Luk Duniyan Toh Song, Luk Luk Duniyan Toh Song By Akram Rahi, Luk Luk Duniyan Toh Song Download, Download Luk Luk Duniyan Toh MP3 Song


text:
Jost Gippert
Jost Gippert ko nyannde 12 mars 1956 e nokku wi’eteeɗo Hattingen jibinaa. Nden nokkuure hari ko Winz-Niederwenigern wietenoo. Ko o Allemandjo, experjo "causasiologue", ko wallifotooɗo (winndoowo) profeserjo fii eɓɓindirgol ɗenɗe, ko ɗun inni mo "linguiste comparativiste"; himo golla ka universitee Goethe Francfort.[1]
Taariki maako[taƴto | taƴto ɗaɗi wiki]
E hitaande 1972 o waɗi baccalaureat makko on ka lycee Leibniz, Essen e nder Allemagne. Ontuma, gila 1972 haa 1977 o janngi ka Universitee Marburg e ka "Universitee libre" Berlin[2]; o janngi ton fii eɓɓindirgol ɗenɗe, o janngi ɗenɗe Ennduuɓe, ɗenɗe Japoneeɓe et ɗenɗe Sinuwaaɓe. O heɓi Doctorat (PhD) makko on e 1977. Ɗun ko rawnorɗun recherche makko "syntax of infinitival formations in the Indo-European languages". Gila 1977 haa 1990 hari himo jannude, o waɗa recherche, o jonna konferenceji ka universiteeji Berlin, Vienne e Salzburg. Ko o wonnoo Assistant e poste wi’eteeɗo "Oriental Computational Linguistics" e hitaande 1991 o waɗi habilitation makko on ka Universite Bamberg e theme wi’eteeɗo "Iranian loanwords in Armenian and Georgian".
Profeser Gippert no jannude "Comparative Linguistics" gila 1994 ka Universitee Goethe Francfort. O tawaama e lamɓe "Gelati Science Academy" (Georgia) gila 1996. Gila 2007 himo jeyaa kadi e lamɓe department "Language" on ka “Academy of Sciences and Humanities” e nder Universitee Berlin-Brandenburg. E 1997 o waɗano Professeur honoraire ka Universitee Sulkhan Saba Orbeliani e nder Tbilisi, leydi Georgie, 2009 o waɗaa Docteur honoraire ka Universitee Ivane Javakhishvili, ɗun kadi e nder Tblisi; E hitaande 2003 o waɗaa kadi Docteur honoraire ka Universitee Shota Rustaveli e nder Batumi, Georgie.
Gila o woni Professer fii eɓɓindirgol ɗenɗe, Musee Gippert waɗii rechercheji makko ɓurɗi ɗuuɗude ɗin fii ɗenɗe tawaaɗe e guruppu 'Indo-Europeen' on, fii taariika majji e njuɓɓudi majji; ko ko wi’etee 'general linguistic typology' koo. O ɓuni non fii taskagol ɗenɗe caucasienje ɗen. Sabu nden wakkilaare makko fii ɗen ɗenɗe projet internationalji buy halfinaama mo fii on baŋŋe. Rechercheji makko ɗin ko ɓuri lugginde ko fii themeji: ‘historical linguistics, linguistic typology, electronic text corpora, multimedia language documentation e fii 'electronic manuscript analysis'.


text:
Bakteri
Bakteri ko
Golle Saatooɓe
Bakteri ina waawi ɓaggeede e fannu
Ɓanndu
.
Firo
Ɓinde wootiire. So ina jibina feccoto tan wnta ɗiɗi. Kañum saabotoo ñabbuli keewɗi ko wayi no teko en ''syphillis''....Njaajeendi leeɓol ina sowoo ɗum laabi 5 haa laabi ujundere
Ɓeydou firo woɗngo
Bakteri e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Bakteri e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Bakteri
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Bakteri
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Bakteri


text:
Liyoneel Mesii ewii Barseloon caggal duuɓi noogay wonugol makko e ngal diɗɗal Españ. Oo latoowo balon Arjantin e FC Barseloon ko e alkamisa waynondiri
Saakitaama ñannde :
Yimɓe heewuɓe hari no tuɗi noppi mun fii humpitagol ko honno ngal gollidal maɓɓe wonirta. Buy no habbinoo ka ɓe ɓeyditi ngal huuwondiral. Liyoneel Mesii iwii Barsa diɗɗal ngal mo woni e mub gila hitaande ujune ɗiɗi. O wonii sabu ƴettugol ɓe deese laabi cappanɗe tati e jowi. Mesii joginooɗo dolokke lumoore sappo nden no haboraa cenɗe fow, tentinii Pari Sinjermin PSG walla Mancesteer Citii. Ko Pep Garjola eltaynooɗo Mesii Barsa jogii fewndoɗoo ngal tdiɗɗal Angleteere. Ɗen diɗɗi suuɗaani faale hinndagol oo arjantinaajo.
Sattugol njoddi Mesii no tawaa ko senndi-mo e Barseloon, sabu oo kippu ɓanginiino ciimtol ɓillaame maɓɓe e oo saahaɗoo.
Ko feeñi kon woni ko Mesii woni ko Barsa, hay gooto weltoraari ngal seedigal. Hooreejo Barseloon Jan Laporta waɗay hannde yewtere ngam hompitugol yiɓɓe Mesii e Barsa no ngal waynondiral sifori.
Ummu BAH


text:
Home -- Fulfulde -- Perform a PLAY -- 095 (I can’t see him)
95. Mi waawata mo yi’ude
Hino labaa fota, miɗo jogitii åataakuru Alfadio ndun. Miɗo miiji ko honɗun windii ton?
(Hito udditugol åataakuru ndun)
Alfadio : "A ñallii e jam, miɗo yiɗi tigi taariikaaji ɗin. Mi waawoyay heɗitaade gallli ɗin e gimi ɗin ñannde wo. Ko duuåi 10 mi mari, miɗo yiɗi taariikaaji labaaɗi wonɗi ɗin ka Kitaabul Muggadasi, miɗo welti fii ko tawi kon Alla no yiɗi lan. Ko diina kan åuratan mi welude. Hiɗen ontuma, immorde Alfadio weldiɗɗo mon on."
Miɗo weltii waɗugol faale Alfadio on.
E hino beytol ngol "Mi sutaaki mo, mi alaa e heɗitaade mo, ɗun le himo ɗoo!"
A ekkito no yaawiri fillitannde beytol ngol, miɗo felliti ɗun, a gaynay.
(Gimol doy doy) Fillitotooɗo jannga hara hawa kan no toowi :
Mi sutaaki mo, mi alaa e nanude hito makko ngon, e hin le himo ɗoo!
Hay si tawii mi alaa e yiide Alla, sabu annabi Iisaa himo åadii lan.
On mo waawataa yiide e on mo faamataa,
Ko yo o heɗito beytol ngol mi woni e fijude ngol.
Mi alaa e yiide mo, mi alaaa e nanude mo, e hin le himo ɗoo!
Hay si tawii mi alaa e yiide Alla, sabu annabi Iisaa himo åadii lan.
En yi’ataa soono kala ko annabi Iisaa wuuri kon e nder oo aduna men
Woååe goo no wi’itii Almasiiyaaåe, kono åe yejjitiino Alla.
Mi alaa e yiide mo, mi alaaa e nanude mo, e hin le himo ɗoo!
Hay si tawii mi alaa e yiide Alla, sabu annabi Iisaa himo åadii lan.
Si en wonii sella-findeeåe e annabi Iisaa e si hiɗen jokkinii e makko e hoore anniye,
Onsay åeya yi’ay wondema annabi Iisaa no wuuri e men.
Mi alaa e yiide mo, mi alaaa e nanude mo, e hin le himo ɗoo!
Hay si tawii mi alaa e yiide Alla, sabu annabi Iisaa himo åadii lan.
Ndaaru yaasi on e nder mangu makko mawgu ngun fow,
Buruure nden e ngese ɗen e weeyo ngon - ko Alla woni ko tagi ɗun fow!
Mi alaa e yiide mo, mi alaaa e nanude mo, e hin le himo ɗoo!
Hay si tawii mi alaa e yiide Alla, sabu annabi Iisaa himo åadii lan.
Ko laabiiji njelu Alla hisinin-mi fewndo ko bone sutanii lan :
O wallitike lan e noone satteendeeji kala.
Mi alaa e yiide mo, mi alaaa e nanude mo, e hin le himo ɗoo!
Hay si tawii mi alaa e yiide Alla, sabu annabi Iisaa himo åadii lan.
Welto, Alla no ɗoo. Himo wondi e man an tigi.
E hino ko annabi Iisaa maaki kon : Ko yo on anndu ɗun, awa miɗo wondi e mon ñande woo, haa ka lannoode aduna (Matta 28 : 20).
Yewtooåe : Fillitotooɗo, Alfadio
© Copyright : CEF Allemagne


text:
E darorɗe lewru feebariyee 2014, wiyaama wonde « fulɓe jogitiiɓe mbarii ko ina tolnoo e 30 tuwaareg to nokku ine wiyee Tamkutaat, 80 kiloomeeteer rewo Gaawo, ngam yoftaade dahngo pullo gooto». Geɗe bayɗe nii ina gasa tawa ko ɓooyɗe waɗde e diiwaan hee. Kono nde tawnoo Mali woni tawo ko e jiiɓru, kala ko kewi toon yaawataa faameede ko woni.
E darorɗe lewru feebariyee 2014, wiyaama wonde « fulɓe jogitiiɓe mbarii ko ina tolnoo e 30 tuwaareg to nokku ine wiyee Tamkutaat, 80 kiloomeeteer rewo Gaawo, ngam yoftaade dahngo pullo gooto». Geɗe bayɗe nii ina gasa tawa ko ɓooyɗe waɗde e diiwaan hee. Kono nde tawnoo Mali woni tawo ko e jiiɓru, kala ko kewi toon yaawataa faameede ko woni.
Ɗum addani won heen jaggirde ɗum no luural hakkunde fulɓe e tuwaareg en nii, woɗɓe mbiyi ko ownooɓe Mujao ngoni ɗoon, woodi kadi wiyɓe ko ɗum huunde woowtaande ɗoon, so nguykaali jawɗeele fulɓe e kareeli hakkunde aynaaɓe e remooɓe e taƴooɓe.
Ko waawnoo heen wonde fof, gila MNLA (tuwaareg en, ɓe ngonaa keeweendi e rewo Mali) ummitini fiyannde e hitaande 2012, wondude e goomuuji ownooji, luure hakkunde maɓɓe e leƴƴi keddiiɗi ɗii, hono fulɓe e sonngaay en, ko ɓeydiiɗe waawnude.
Nde tawnoo heewɓe, haa arti noon e jaayɗe mawɗe, ko wayi no RFI kollitiri ko waɗi koo ko e sifaa « fulɓe mbarii tuwaareg en », ɗum addani hoohooɓe fulɓe Mali etaade faamninde yimɓe, hay so tawii ɗuum kewii, yo annde wonde fulɓe ɓee ko ɓooyɓe tooñeede, tee ko e lor muusɗo ngoni gila tuwaareg en irñiti hare e leydi ndii.
Nii woni Tabital Pulaagu Mali yuɓɓini yeewtere mawnde ñalnde aset 16/02/2014, ngam hollitde winndere ndee golle bonɗe mbaɗetee gila nde tuwaareg en ummini fiyannde e hitaande 1991. Tiitoonde yeewtere ndee ko « murtooji e dental pinal fulɓe : ngoƴaaji e eɓɓaaɗe peeje ». Yeewtatnoo ko Timoore Culetaa meeɗnooɗo wonde depitee Tenenku e wondude e Aamadu Siisee, meeɗnooɗo wonde kalifu e laamu Mali.
Yuɓɓini yeewtere ndee no mbiy-ɗen nii ko Tabital Pulaaku Mali ngam humpitde aduna oo e malinaaɓe batte murtooji tuwaareg 1990 e 2012 haa arti noon e renndo fulɓe, hollitde ngoƴaaji maɓɓe e kulhuli maɓɓe, kono kadi ngam wostondirde miijooji e sakkitde peeje ngam beldital e jam.
E wiyde jeewtoowo oo, fulɓe njeyaa ko e yimɓe ɓe murtooji baɗooji rewo Mali ɗii ɓuri lorlude. Ɗiim murtooji ɗi Kidaal woni nehaande mum en, tawi ardii ɗum en ko tuwaareg en, mbonnii no feewi jotondire ɓiyngu yummaagu ɓooyɗe ɗi fulɓe njogodinoo e leƴƴi keddiiɗi ɗii, ɗi luure hakkunde mum en meeɗaa diwtude luure bajjondirɗe durngooji walla beeli ndiyam. Yeewtere ndee hollitii ko arata koo:
« Yeruuji seeɗa wonande murto 1990 fawaade e wiɗtooji ɗi pelle aynaaɓe mbaɗi : Tenenku : 41 maayɗo e 25 gaañiiɓe, hedde 8 668 holsere e 6 776 ngelooba, be’i e baali dahaaɗi, njogitaaje 8 gujjaaɗe, bitikaaji 7 larwaaɗi ; njaru ɗumɗoo fof ina tolnoo e miliyaar e 440 miliyoŋ e 611 ujunere e 500 mbuuɗu Seefaa. To Gunndam : maayɓe 10 e 9 789 allaadu e 2 621 jawdi cewndi e gelooɗi 10 pefaaɗi. (Limooje serkal Dire e Koro e Jenne e Moɓti e Ñaafunke ina ngoodaa). Nder ɗumɗoon fof hay gooto e loraaɓe ɓee walla ronooɓe mum meeɗaa lomtinaneede hay so tawii noon ɗum ƴettananooma sariya. Boom, e daawal hakkunde hee, banndiiji jogitiiɗi baɗnooɗi ɗiiɗoo bonanndeeji ƴettaa, towaa, ndokkaa tiitaruuji e garaduuji ɗi njiɗnoo kala, pektaa e nokkuuji laamu alaa ko ŋakkiraa…
E wiyde jeewtoowo oo, murto 2012 ngoo kadi ɓuri fof bonnande fulɓe. Fulɓe hoɗnooɓe e diiwanuuji Kidaal e Gaawo e Tummbuktu e Moɓti kam e leƴƴi keddiiɗi ɗii fof nguurdii e caɗeele e leepte goote : baawnugol e dow mum en laabi bonɗi e innde lislaam, gujjugol jawɗeele mum en, leeɓte keewɗe goɗɗe. Heen sahaaji ko bonnannde ƴiiƴiire nde yejjittaake ko wayi no warngo mawɗo wuro Hommbori ñalnde 2 feebariyee 2012 e warngo 53 gaynaako ñalnde 18 noowammbar 2013 to Tinahamma to serkal Ansongo, sara keerol Niiseer (doggol maayɓe ngol ina jogaa).
Laygol murto ngoo haa e nokkuuji ɗo meeɗaano yettaade, bonnanii fulɓe ɓee ko heewi. Serkal Ñaafunke e Duwensaa keɓtaama lebbi keewɗi, serkal Moɓti kadi yerɓii no feewi nde Konnaa yanaa ñalnde 10 saawiyee 2013 ndee. Tenenku e Yuwaru, gila laamu dogi, yalti ɗum en, woppi ɗum lebbi keewɗi, nguuri ko caɗeele duumiiɗe. E nder ɗii nokkuuji kala ɗi fulɓe ɓuri heewde e mum en, rebel en ɓee alaa fof bonannde mbaɗaani ɗoon : warhoore, lepte, kelgol kuɓeeje laamu e ngaluuji pinal, nguyka ndariindi, ownugol hakkillaaji yimɓe, uddugol nokkuuji nafoore renndo … To Duwensa jiimnooɓe nokku oo (MNLA e MUJAO) kersaani hay wujjude oto nawoowo maayɓe, hay taggude tappiiji bertaaɗi e leydi kam e comci ɓoornaaɗi ».
E wiyde Tenenku, gaa gaa ɗee baɗe kuuɓtodinɗe e nder diiwanuuji nay rewo ɗii kala, haa e caggal mum en, geɗe ɗiɗi bonɗe, ɗe meeɗaa waɗde, ina njaggi yimɓe fof kaawis : warngo Dunngura ɗo ɗanniyankooɓe tonngaa, mbaɗaa muumel siraaɗi, kirsaa walla pellaa, ndaasaa mberlaa e nder woyndu. Geɗal ɗimmal ngal ko kaɗgol polindaaji 2013.
Peeje ñawndirɗe hare njogitaari rewo leydi ndii
Ngam artirde beldital e jam, Tabital Pulaagu Mali sakkitii miijo tuugiingo e golle garooje ɗee : kisnugol duumingol keeri e nokkuuji e laabi parwuɗi ; gartugol timmungol laamu e denndaangal nokkuuji ɗo ngu alaano ; jiytugol warkoyeeɓe, ñaawa ɗum en ; binnditagol loraaɓe ɓee e lomtinande ɗum en ko mbaasnoo ; jeyegol Tabital Pulaagu Mali e juɓɓule laamu kalfinaaɗe dogde e beldital ; juɓɓingol pottitte nder e hakkunde leƴƴi ngam welditinde ɗum en, mbele mbaawa wuurdude e nanondiral.
Ko noon kadi fedde ndee ɗaɓɓiri juɓɓingol pottitte jaafondiral e beldital ; juɓɓingol polindaaji 2014 e sifaa ɓurɗo moƴƴude, tawi doole kisal leydi ndii ina ɗofta jawdi ndii ; toppitagol timmungol nokkuuji keɓtanooɗi ɗii walla ɗo murtooji ɗii keewi waɗde ɗoo tawa ina waɗa toon, to rewo too, eɓɓaaɗe ƴellitaare (jaŋde …) ; gasgol boyli yaraano jawdi e nder nokku Mema oo kam e saraaji lappi jawdi e durngo.
Bookara Aamadu Bah


text:
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee, yowitii ko he hiisa caltiwa e kiɓɓiwa, so en ndeftii he konngol Ceerno Bookara Aamadu Bah, binnduɗo ngardiindi deftere nde o. Ko ɗum fannu toowɗo he nder hiisiwal janngateeɗo he duɗe jaaɓihaaɗtirde.
Jokku Taro
Like this:
Like Loading...
Kala ɗo neɗɗo lemii e taariindi walla neesu (nature) so o ndaartindiima no moƴƴi walla o luggiɗiniima heen miijitogol makko, ma o yiy heen walla o tawa heen kaawise walla kaawniiɗe. Nde tawnoo huunde kala ene moofti sirlu, sirlu goodegol majjum kono kadi sirluuji guurgol majjum walla mbiyen pirfirli keddogol majjum. Ɗiin sirluuji ene kollira njuɓɓudi cañiindi, ndi ene teeŋtina taweede caggal ɗiin sirluuji, junngo geno karallo, ñeeñɗuɗo cañoowo ndiin njuɓɓudi, so tawii kay ko wonande goongɗinɗo goodaangal oon geno.
jokku taro
Like this:
Like Loading...
Islaam e Pinal Fulɓe ko tiitoonde deftere Ceerno Alhusayni Bah, ɓurɗo lollirde Bacca Bah, yaltunde ko ɓooyani to Galle Saato Papyrus Afrique. Caggal defte makko ɗiɗi fento: “Ñaawoore” e “Firtaare”, Islaam e Pinal Fulɓe kanum ari ko he mbaydi ngoɗndi. Ndee ɗoo kanum wonaa fento e fefindo, kono nde fawii ko he ganndal ngal joom mum anndi renndo mum gila nder haa boowal, ruttii kadi tabitiniri ɗum daliilaaji ƴoogaaɗi he defte binndaaɗe he ɗemngal Pulaar, Arab, Engele e Farayse.
jokku taro
Like this:
Like Loading...
Hay huunde alaa he nder deftere Allah nde, al -Qur’aan, ko ene riiwta wonnde Allah neliino annabaaɓe ɓaleeɓe. Ɗal boom, sabu Allah wiyde he nder Qur’aan, “Min nelaani annabi so wonaa tawa ko he ɗemngal koreeji (leñol) mum en”, (Qur’aan 14:4) ene addana en wiyde ɓayde ɓaleeɓe ko leñɗi jooma en ɗemɗe, tawat nelaaɓe jippinooma he maɓɓe. Kono sabu coñce Islaam (Arabeeɓe) woownude hakkillaaji men wonnde neɗɗo ɓaleejo ko maccuɗo kadi nelaaɓe e annabaaɓe jaŋtateeɓe he Qur’aan ɓee kala ko Yahuudyankooɓe walla Arabeeɓe waɗi juulɓe ɓaleeɓe ene koɗni he hakkillaji mum en wonnde annabaagal e nelal ko ɗiin leñɗi tan keerorii ɗum.
jokku taro
Like this:
Like Loading...


text:
Cammbeen heeɗti ko fuɗɗaange Rooso, ko ina tolnoo e 30 kilomeeter pawɗo. Cammbeen jeyaa ko e ronndismaa TEEKAAN ; ko wuro jolfuɓe soñtungo maantinirngo ndema e awo maayo e caaɗli. Kala ɗanniyanke dewɗo e laawol godoroŋ ummingol Rooso ina tiindii Ɓoggee, maa rew e dow pom, tacca caaɗngol, kono kadi maa saggu ɗoon e poostoyel sanndarmori, rewɓe yonɓe ndiira paya e otooji dariiɗi kala, ina njariboroo ɗum en njeñtudi golle mum en ndema : manngooje, naana, dene ŋaaleteeɗe, makka, pataas ekn…
Oɗoo sifaa yimɓe ɓee e wuro ngoo, ko gila e ganni, sabu coftal maɓɓe kala jotondiri ko e liggeey leydi, ko ɗum ɓe nganndi, ko kayri wuurni ɓe, suɗi, holtini rewɓe e sukaaɓe maɓɓe. Yoga e cofte maɓɓe to bannge ndema ɓe mbaɗata ɗum en ko e nder caaɗngol ngol ɓe takkii ngol, e kala ɗo ɗemngal ilam haaɗata.
E joofirɗe kitaale 90, rewɓe ɓee keɓiino yamiroore laamu nde koppe ɓe cosnoo heɓata leydi ɗo lori leɗɗe ɓesnooje, ko ɓuri jaalɗude heen ko manngooje, coftal ngal rewɓe ɓe ɓuri daranaade sabu ɓe mbiyata : « ko kañje (manngooje ɗee) cuɗi min, cuuri min ».
E kitaale 89-90, ko lolliri kitaale « ewenmaa », wuro ngoo taccinaa, woɗɓe ngari njooɗii e wuro hee e sawndooji mum (leñol Rhahel en), e yamiroore laamu, pawi juuɗe mum en e kala ngalu walla gollorgal jeñtinoowal gonnongal ɗoon, leydi kam ardii heen. Ko ɗum addani ngesa manngooje ɗee ɓoccitaade juuɗe maɓɓe e sahaa nde ɓe ngarti (ɓe njeyaa ko e artuɓe gila 1995) ; e oon sahaa, ɓe keɓiino tottiteede won e leyɗeele maɓɓe, ngesa manngooje ɗee ko heen jeyanoo ; ɗum waɗi ko e maslahaa mo kamɓe e laamu nguu e tottanooɓe leydi ndii mbaɗdunoo (tonngaaka oon maslahaa tottitɗo ɓe, siifaa ko ñalnde 17 sulyee 1995). E nder oon maslahaa cammbeennaaɓe keɓiino rokkude ɓe ndaamordi, hakke leɗɗe ɗe ɓe keɓnoo lorde heen ɗee, leɗɗe tamarooje ɗe ɓeen puɗɗinoo lorde ɗee, ɗoofi, njahdi heen. Ko caggal maayde mawɗo safalɓe tottanooɓe leydi ndii e hitaande 2008, ɓiyum debbo, Alla anndi ɗo heɓi kaayitaaji, yedditii maslaha baɗanooɗo oo, wullitoyii to sariya, rokki mo hakke e ngesa baa. Gullitaali rewɓe cammbennaaɓe to ñaawirde too addanaani ɗum en heɓtude ngesa baa.
Alla anndi no ɗum fof ardi, kono ko laaɓi koo tan, ko e jilɓeende tabitingol sariya jeyi leydi mo 83-127 ñalnde 5 suwee 2003, yantude e dawrugol leñamleñaagu ngol laamu oon yonta addunoo e leydi hee, dawrugol ngol suwaa woppeede tawo, walla nii mbiyen dawrugol ɓeydungol ñiiɓneede. Gila wuro ngoo arti, alaa fof feere nde sakkaani ngam heɓtude jeyi mum, kono alaa ko newii heen haa e ñalawma hannde oo.
Haaɓre fuɗɗiima jolde e jom wuro en ɓee, rewɓe wuro ngoo ñaawri ko tawde wonii ngee tooñannge alaa ɗo wullitaa, laamu ko ko yeebii walla nii so en teyii mbiyen ko ko wuurii, feere mum en haŋkati ko kala nde manngooje ɗee ɓenndi, mbaɗa ceŋele mum en, petta walla ndoɓoo ɗe. Noon ɓe keewnoo waɗde ko adii, waɗa pooɗondire caggal ɗum tiɗɗee, kono hikka, e hitaande 2015, e lewru mee, nde wonde ɗum heewii doole, sanndormoori, ñalnde 24 mee , fawaade e wullitaango debbo capaato oo e yamiroore laamu, rewɓe njeenayo, mawɗo wuro e almaami jamaa e cukko mum mobbaa, mooftoyaa polis Rooso. Caggal ɗumɗoon, rewɓe ɓee ɓenninaa ɗoo e Nuwaasoot ñalnde 1 suwee ngam ñaaweede (ɓe kiisaa ko kamɓe ɓuri roondade bonannde), caggal ɗum fof ɓe ɗaccita ñalnde 11 suwee e dow yowre wonde « ko wellitaare e mudda tan » (liberté provisoire) mbele kadi eɓe ɓeydanee kulol, ɓe mbaasa waɗtude. Rewɓe ɓe kolliriii tigi rigi pellital mum en e nangtaade e jeyi mum en, tawa so loppitaama e juuɗe mum en ne, ko ɓurndoolaagu laamu waɗi noon. Kono kadi, e nder taariik rewɓe jolfuɓe, eɓe ciftora wonde ɓureede doole haɗataa neɗɗo haɓtaade haa ɗo doole mum kaaɗi, sabu rewɓe Ndeer (wuro jolfuɓe sara Dagana fonngo worgo), nde maalde diine hakkunde Almaami Fuuta e seernaaɓe safalɓe lollirnde Shaarbubba juuki ɓe e wuro tawi worɓe ɓee, e gardagol laamɗo Waalo Barak ina njahi ruggooji hedde hirnaange waalo diwaan Ndar oo, rewɓe tawanoo ɓe e wuro hee ƴetti petelaaji kaɓtii haa ɗo poolano. Daɗnooɓe heen fof ndenti e suudu wooturu, nduppi suudu nduu, ɓe mbiyi wonde «Rewɓe rimɓe, wartaade ɗum en ɓurani ɗum en waɗtoyeede jiyaaɓe ».
Ɗum ina addana en naamnitaade hol ko laamu faanditii e deƴƴere mum feewde e nduu iñcuru e ɗee pooɗondire gonɗe hannde e nder jeyi leydi ? Gila e kitaale 80, caggal laawɗingol sariya jowitiiɗo e jeyi leydi, ɓesnguuli daande maayo njiyri oon sariya tan ko leyɗeele mum en inan loppitee ina tottee arani en e nokku hee, e nder ewenemaaji hee, kala jom leydi tacinanooɗo tawti ko leydi mum rokkaama woɗɓe etee roŋkaama yo heɓte, podooje baɗanooɗe heen fof e sahaa nde ɓe ngartirtee ndee, kormaaka. Maa mbiyaa tan darnde laamu nguu hannde ko wiyde « ko min mbaɗaano, min pirtataa » , hay so tawii noon ko fenaande e tooñannge ! So laamu noon daraaki ñawndude luure jolooje hakkunde ɓiɗɓe leydi, wayi kono ngu darii ko darnde renndinde ɗum en nii.
Gelaajo


text:
Jokkorde pelle pine Pulaar, Sooninke e Wolof hono Fedde Ɓamtaare Pulaar e Muritani (FƁPM), Fedde muritaninaare Ɓamtaare Ɗemngal e Pinal Sooninke (AMPLCS), e Fedde Ɓamtaare Ɗemngal Wolof nder Muritani (APROLAWORIM) ina ndewindii no feewi duko faatungo e kuutoragol ɗemɗe nder Suudu Sarɗi (Asaambele). Nde tawnoo ko ɗe pelle-baafal gardiiɗe hare ngam keɓtingol timmungol ɗemɗe ngenndiije ɗee, rewrude e laawɗingol majje e kuutoragol majje nder denndaangal fannuuji nguurndam leydi ndii, alaa ko ɗe mbaawi so wonaa weltaade e ngal taaɓal mawngal, so naatgol pulaar, sooninke e wolof nder parlemaa, rewrude e pirgol mum en timmungol nder arab, walla pirgol arab feewde e majje.
Kono tan, Jokkorde ndee ina yawi ngolɗoo naatnugol ɗemɗe ngenndiije e parlemaa hee sibu ko arab tan firetee e majje walla ɗe piree e arab. ،Kono firo woodani hakkunde pulaar e sooninke e wolof. Yanti heen, binndaaɗe depiteeji ɗii ngollortoo ɗee mbinndaa tan ko e arab e farayse. Ɗeen binndaaɗe kala ina poti fireede e nder ɗemɗe ngenndiije ɗee kala.
E min mbasiyoo Yiilirde Suudu sarɗi ngenndi ndee, nde ooñtata ko yaaccii ko ooñii heen koo fof, ngam rokkude naatnugol ɗee ɗemɗe e nduu Suudu hormundu faayiida. Amin ciftina ndu kadi, so tawii kuutoragol ɗemɗe ngenndiije ɗee waɗiraa ko rokkude denndaangal wootooɓe muritaninaaɓe hakke faamde jeewte baɗeteeɗe e suudu sarɗi nduu, ina himmi kadi ɗeen ɗemɗe mbaɗta huutoreede e tele parlemaa hee.
Ko ɓuri ɗuum boom, ɓayri ko depiteeji men tedduɗi ɗii lelnata laabi sariya, alaa ko haɗi ɗi sakkitde sariyaaji laawɗinooji ɗemɗe men ngenndiije pulaar, sooninke e wolof, kam e naattingol mum en nder tippudi nehdi e jaŋde ngam gaddanaade ɓiɓɓe leydi ndii fof hakke waawde ɓamtaade e timmal, tawi ko e ɗooftaare keewal eddaaji ngenndi ndii.
Nuwaasoot, ñalnde 08/02/2020
Yiilirde Jokkorde ndee


text:
En ngardiino e daartol hee, haa ɗo Federba dañi yamɗinde, hay sinno ko seeɗa, njulaagu Faraysenaaɓe e maayo Senegaal, haa ɗo Farayse faami wonde njogoraani deeƴde so tawii keɓaani Tagaant e Adraar. En njiyiino kadi lomtiiɓe Federba ɓee kawri ko Malinaaɓe ngummaniima haɓde e tuubakiri. Ɓe tawi ɓe ngalaa doole kaɓtaade rewo e worgo kala, ƴoƴre maɓɓe rokki ɓe faamde alaa e sago ɓe maslondira e safalɓe haa yeeso. Eɗen njokka winndannde ndee :
Jiiɓru mawndu na naati e galle mo laamɓe Taraarsa en njaltata oo. Muhammed Faal wari baaba mum cawndiiɗo, Eli Jommbot lomtii. Ahmed Saalem wul Eli Jommbot (ɓurɗo lollirde Boyyaada) wari ɓiy baaba mum biyeteeɗo Emiir Muhammed Faal wul Siidi wul Habiib e hitaande 1886. O reftini heen baaba makko cawndiiɗo, hono Emiir Ahmed Saalem wul Muhammed Habiib e hitaande 1891. Nii woni o heɓii jappeere. Heddii Siidi wul Muhammed Faal e Ahmed wul Muhammed Faal (Ahmed wul Deyd) ina ndaara adaade Alla e balɗe makko. Koloñaal naatani ɗaɓɓude kalifaandi Muritani tigi-rigi. Taariik oo na feccii ɗoo no annama pecce tati nii :
- Ummaade 1901 haa 1905 ko naatgol jamyamol e gardagol Koppolaani mo daande mum soƴƴaa to Tiisiksa ñalnde 12 mee 1905.
- 1905 haa 1910, Faraysenaaɓe mbaari ko petelaaji e gardagol Guroo. Ɓe kawri e caɗeele ɗe hay gooto waawaa jangtaade, haa nde ɓe ndañi naatde Adraar. Haɓdiiɓe maɓɓe saliiɓe kalifaandi calii lelnude petelaaji, potndi heen nguurndam e maayde, ɓaarorii rewo e hirnaange rewo, hono worgo Maruk, nder leydi mbiyeteendi hannde RASD (Saharaa).
- Ummaade 1910 haa 1933 : safalɓe mbaylii kettuki golwole mum en, caltiima dartaade kareeli kuccondiral, ɓe kaɓtortoo ko no ruggooji nii : ɓe mbettat, ɓe ngunndoo, ɓe pella, ɓe ndoga ekn … Ɓurɓe maantinde e ɓeen safalɓe ko Regeybaat en e wulaad Delim en. Ndeen hare joofrata ko e poolgu koloñaal en e wolde Miijik ñalnde 31 saawiyee 1933.
- Politik koloñaal Farayse en mbiy-ɗen adii halfineede yo yuumtin ɗum ko Koppolaani. Koppolaani na janngi Arab, na anndi Lislaam. O idorii ko yillaade diiwanuuji keewɗi, yiɗde anndude aadaaji safalɓe, donaaɗi e woɗaaji mum en. Ko 18 oktoobar 1904 Farayse felliti, e kuule laamu mum, Muritani hankadi ko koloni mum. Koppolaani ardinaa mo ñalnde 26 oktoobar. Jiiɓru ndu cifino-ɗen nduu ina jeyaa e ko wallitnoo mo nde o ummanii yettinde miijooji makko ndee.
Ƴeewen no kinɗe laamotooɗe Tararsa (Hasan en e Suwaaya en) puɗɗorii dartoraade tuubakiri.
- Hasan en : Inɗe ɗiɗi maantinɗe kollitii mbaadi ndi Hasan Tararsa en ndartorinoo : Ahmed wul Deyd e Ahmed Saalem wul Barahiim Saalem.
- Ahmed wul Deyd : o haɓaama heen, o siññondiraama heen. O idorii ko saalaade kalifaandi, o wattindorii turaade, Farayse en mbaɗɗii mo.
- Ahmed Saalem wul Barahiim Saalem : Gila tuubakooɓe ngari, ko o jaasɗo banndiiko en tan. Nde hare ndee tiisi tiisi hakkunde Boyyaada e Siidi, o wujji tabalde laamorde o dogani Sheex Saad Buuh to Nimjaat fiili mo.
- Boyyaada noon, luure ina keewi e taariik mum. Faraysenaaɓe mbiyi o diiraniino ɗum en e hitaande 1905, yiɗde siifondireede. Ɓe mbiyi ko ɗum addani wul Dey warde mo, kanko e miñiiko Amar. Heewɓe mbiyi, alaa ! Boyyaada wonnoo ko e feewnitanaade wolde mawnde. Ɓe mbiyi o haɗtii yimɓe wonɓe e njiimaandi makko naatondirde e koloñaal en, o faari ɓe Nuwaakel. O waɗi nulaaɓe e tirbiiji keewɗi, ko nanndi e Tenghaa en. O wiyi ɗum en yo ndiiwtu jawɗeele mum en ɓaaroroo maayo haaɗngo. Ɓe pawti heen ko wul Deyd bonni dartagol Tararsa en, fecci ɗum en, haɗi ɗum en wonde tamannde wootere.
Seernaaɓe ɓee na peccii e pecce 4 :
Nde Sheek Sidiyya Baaba, taanum Sheek Sidiyya el Kebiir. Nde jibinaa ko hedde 1862 e nder wulaad Biri en. O ɓuri jaɓaneede ko e Tararsa, Barakna e Tagante e bannge e Adraar ɗo o felɓondirtunoo e
- Sheek Maa el Ayniin, ciiñtuɗo Sagiyet el Hamra, kormiraaɗo ganndal mum gila rewo Saharaa goɗɗuɗo haa Maruk. Omo salii haa ɗoon waawi haaɗde kalifaandi koloñaal en ; o seerti no feewi oon bannge e miñiiko
- Sheek Saad Buuh koɗɗo e Tararsa. Ko o jaɓanaa e safalɓe ina haaɗi e juuɗe, kono omo yaajiraa e ɓaleeɓe daande maayo ;
- Sheek Sileymaani, mo teskiraaka ko tiiɗi.
- Waɗi en limtude ɓee fof ko oon dumunna kinɗe ɗee mbaylaaki. Alaa hinnde hesere feeñi, fellitnde, waawnde ardaade ardaade dartagol jibinannde Muritani ngam haɓtaade koloñaal en.
Ƴeewen jooni no golle Koppolaani ciforii, ko dañi, ko o ronki, hol mo o waawni kalifaandi, mo o ronkani ekn…
Hitaande 1903 fuɗɗorii ko nanondiral hakkunde Koppolaani e won e mawɓe Wulaad ben Daamaan en : yoga e maɓɓe ngonti watulaaɓe koloñaal en. Parbagaan ɓee bonɗe yiɗde heɓtude hakkillaaji safalɓe ko e maɓɓe rewrata, ɓe ngoondi ma ɓe mballu tuubakiri fuunta laamoo tawa fellaani .
Ahmeddu, Emiir Barakna, dartini wolde hakkunde mum e Sheex Siidiyya e Wulaad Biri en. Koppolaani ne wiyi heɓii ñagaade yo tuubakiri mool mo. Cehilaagal Koppolaani e Sheek Siidiyya weli no feewi haa « Ceernal Jamfa » winndani koloâal en no annama jaaniis nii, ina manta ɓe, ina jaara ɓe. Wulaad ben Daamaan en, ɓiɗtaaɓe e lorlaaɓe mbeltaaki ko Boyyaada siifondiri e Koppolaani koo. Ɓe pooltii Emiir, ɓe ngeggi.
Ñalnde 8 oktoobar 1903, lietnaa Sikkoli betti ɓe ɗo Tiiginte ɗoo, yani e maɓɓe. Woodi e maɓɓe tedduɓe, ɓe kisal leydi ndii woni ngoƴa mum en dowrowo, ngummanii maslahaa mbele Barakna, e Tararsa e Tagante na mbeldita, ngona senngo wooto, kaɓtoo koloñaal en. Boyyaada e Siidi mbelditi. Koppolaani e watulaaɓe mum ngummanii ɓe, urɓi hakkunde maɓɓe, kanko Siidi e Boyyaada. Wulaad Buu Sbaa en ceeki senngo ngoo, keedani koloñaal en. Boyyaada tellitii worgo, yani e kapiteen Duhalde e soofaaji mum sara Suwet el Maa, o ñaayi jawɗeele Sheek Saad Buu. Ko ndeen Koppolaani yenanaa coktirgal e kannaat Muritani ko Tagante e Adraar.
Ko idii fof yahdu Adraar weeɓataa, sibu wul Ayda (Emiir Adraar) wuuranii ko Maa el Ayniin, ngenndiyanke mo hono mum weeɓaani. Koppolaani yenanaa waawata ummanaade ɓe tan ko maa daña ko ɓaggii : Tararsa ina woɗɗi e hirnaange, waawata ƴaañeede tan ko to bannge fuɗnaange : Barakna, Gorgol, e Tagante. Ko idii fof, Koppolaani yetti Podoor tan, ƴeftiti politik malnooɗo ɗum Daŋana e Suwel el Maa : teertaade mawɓe kinɗe gardiiɗe, uurnaade kunuɗe maɓɓe, annda luure maɓɓe, yeena ɓee, heɓa ɓee, ronkana ɓee, haɓa e maɓɓe, tawa doole dental ngal ina ngustii no feewi.
Bakkar wul Suwoyd Ahmed, Maamaari Tagante, ganndo amwɗo golwole e hare fetel, ummanii jihaadi, kañum e Ahmeddu mo Barakna, ɓiyum Usmaan, Wulaad Ahmed en, Kunta en e Sharaatiit en, Ahmed wul Eli lollirɗo Boyyaada yanti e maɓɓe. Nguu konu hare Aduna fiyi koloñaal baral e kampamaa Eeleega jamma 8 jofi 9 desammbar 1903. Caggal ɗuum nde koloñaal en ngummitii, ɓe mbiydi sokku kadi to to Maal, ruumaano Idawesh Bakkaar en. Ko ɗoon Sherwi heptani ɓe ko ina abboo e 500 ngelooba e 1 000 njawdi.
Nde o ronki foolirde ɓe fetel o abborii urɓude luure hakkunde maɓɓe. Woodi heen ɓe Koppolaani rullini, heen bannge e galle Emiir (nde tawnoo ko galle mo cuuɗi ɗiɗi : suudu ummiindu e afo njaatiraaɓe e suudu ummiindu e sammbaajo njaatiraaɓe maɓɓe), won e mawɓe wulaad Ahmed, wulaad Nogmaash, wulaad Buseyf, wulaad Aali, won e mawɓe Tiisiksa e Idawaali Shingiti, e Awjeft e won e mawɓe wulaad Ngaylam ndullinaa.
Panndo-ɗee tonngoode aroore


text:
Diiwal Katsína
Diiwal Katsina un Diiwal Geɓal Woila Faa Hirna Naajeeriya. Ɗun tiggi Diiwal Katsina e ɗungu 1987, Wakkatire ɗe ɗun henɗita gada Diiwal Kaduna. E hanɗe diiwal Katsina egal Waadi keerol e Diiwal Kaduna, Zamfara, Kano e Jigawa. Gelle mauɗe Diiwal e ɗenbo gelle Daura ɗe ɗun mantinirto e guure hoɓɓe ɗun holliniɗun e joɗorɗe kiiɗe neesuji julɗaku (Islama) e jangiki e Naajeeriya.
Diiwal Katsina egal Woodi joɗiɗe ko ɓurii baano millianji 5,800,000 kamanoo noɗun hollini e ɗungu 2006. Diiwal Katsina hanguke diiwal jowaɓal e ɗuɗirka yimɓe e lesdi ɗinfuu e lattaki magal gal 17 eɗer diiwee e jajirka leydi ɗin eko neesu hollini ummatore Hausa-fulani hanɓe ɓuuri maugu ɗuuɗirka e ɗer ummatore diiwal ɗen diina Islama hanka ɗun ɓuuri huutirki e maagal e ɗungu 2005 Katsina lattake diiwal jowaɓal e Naajeeriya e amintigal e shariaji juldaaku.
Gomnajo diiwal Katsina e jonɗe jooni kanko wooni wiiete Aminu Bello Masari mo suɓal All Progressives Congress (APC) ɗen sobirawo arduujo lesdi Muhammadu Buhari. Eɗun ɗaariira diiwal gal e jonɗe jooɗorɗe (siyasaje) ɗun Buhari ɓiɗɗo aslu Daura hanko yaami shubtal gal ɗun waaɗi gal subugo mauɗo lesdi ɗun 2019 e haade shuuɓol 80% ɗun kuri’aji ɗi ɗun subti.
Joogaraafi[taƴto | taƴto ɗaɗi wiki]
Diiwal Katsina egal woodi jaajirka kamani muraba'iji kilomitaji 23,938 (symi 9,243). Edi dau latitude hakkuuɗe 110`07`49N 130`22`57” e longitude 60`52`03E e 990`02” anɗaaɓe yimɓe e diiwal Katsina ɗuu’un siryaago inɗee woɓɓe gaɗa ɗer anɗaaɓe yimɓe e gaɗa diiwal Katsina.
Lasgii[taƴto | taƴto ɗaɗi wiki]
Hausa, Pulaar hamɓe ke lasgol ɓurgol maugu.
Diinaajii[taƴto | taƴto ɗaɗi wiki]
Diiwal gal dai ɗuuɗirka fuu un julɓe inare gaɓarau minaret goɗɗun muhimmajun nyibgol eɗer maagal. Shari’a eɗun huuwa e fuu e jaajirka diiwal amma eɗun honlina julɗaaku. Churchwal Redeemed Christain church of God e churchwal Roman Catholic eɗun ɗen e diiwal nga.
Hukumaaji pamari[taƴto | taƴto ɗaɗi wiki]
Diiwal Katsina egal woodi (maari) hukumaji pamari 34 hanje ke.
- Bakori
- Batagarawa
- Batsari
- Baure
- Bindawa
- Charanchi
- Dan Musa
- Dandume
- Danja
- Daura
- Dutsi
- Dutsin-Ma
- Faskari
- Funtua
- Ingawa
- Jibia
- Kafur
- Kaita
- Kankara
- Kankia
- Katsina
- Kurfi
- Kusada
- Mai'Adua
- Malumfashi
- Mani
- Mashi
- Matazu
- Musawa
- Rimi
- Sabuwa
- Safana
- Sandamu
- Zango
Ilmu[taƴto | taƴto ɗaɗi wiki]
Jergol jangirɗe mauɗe diiwal Katsina ɗe kauti.


text:
Lesdi Russia taskani sankutuki Sooja’en mabbe haa keeri Lesdi Ukrainian ngan yummunki hakkiilo be kawtal (NATO), tumbalji Lesdi ndin Kremlin, Dmitry Peskov on suuditika
O“laati doole min yawna sankitaaki sooja’en amin haa nokkuure nden ngam no hakkiilo yummiri haa giifakan.
“Russia haandi hoosa jaabrude kanndude dowko laarani kawtal NATO ngam yiiki taskaramji mabbe haa keeri ndin.
Lesdi Russia lornay hakkiilo bee kabbidal narral ko wada hakkunde mabbe bee Lesdi America.
Russia do taskani yaaruki kippe toni haa narral wadaaka hakkunde mabbe.
Tippungel do on chiimajo Lesdi Russia Wadi giidal bee nanta Lesdi America haa Geneva dow ko laarani shaanu Rento.
Sadiq Alfa


text:
Koode Radio International (KRI)
E Niijeriya polisaɓe anndini wiigo yiimɓe maɓɓe 16 wuyɓe na’i mbari to Wuuro Magaji leydi Zamfara nyannde miisa saliinde nde,
Anndinoore wonnde nde polisaɓe ɓen Wurtini ɓe hisni polisaɓe maɓɓe 20 e junngo wuyɓe na’i ɗin, nden ɓe mbari wuyɓe 104.
Anndinoore nde SP mo Zamfara Mohammed Shehu hokki cakooɓe kubaruuji nyannde talaata jemma ɓe sankiti wuyɓe ɓen e inaje tati, nden ɓe teetoyi na’i ko ɓuri 500 e be’i 79.
Leydi Zamfara ɗum leydi wondudi e Caɗeele nguyka na’i e yiimɓe e wareware.
Jooni ɓe anndini wiigo ɓum nildi laane konu e konooɓe waɗooɓe golle nannduɗe e nguyka helaaki laawol e ko nanndi e non
Koode Radio International (KRI)


text:
Laɓɓinde mbinndiin helmere ňande ko huunde jojjunde, nde tawnoo musidɓe heewɓe hannde njahri winndirde ňande ko ňalnde. Mbele ina wellira no ɓe ngaadorii winndirde nii walla alaa ? Jaabawol.
Miin, e yiyannde am, helmere, nde foti winndireede tan ko no nde naniraa nii. Sabu no nde nanirtee nii, ende jogii maanaa mayre keeriiɗo mo jiidaa e hay helmere wootere woɗnde.
E nder renndo haalooɓe pulaar, kala nde mbiy-ɗaa ňande, hakkillaaji fof ndoga ko e ňalawma kuurɗo mo njiɗ-ɗaa heertaade, ngam siftorde mo, maantaade mo, yeewtude e makko.
Ɗum jiidaa hay huunde e ňalnde, sahaa dottaaɗo, ummaade e beetawe haa takkusaan, mo yimɓe walla neɗɗo arata nootaade nootaango teddungal e noddaango giɗo mum, banndum.
Waɗde to bannge jaajgol sahaa ko ňande ɓuri yaajde e ňalnde. Jooni noon, hol no njiɗirten yoo mbinndiin ňande lomtine ňalnde, janngiree kadi ňande ? Kala nde helmere ndee waasi winndireede no naniraa nii, ko alaa e sago iwdi helmere waawa laɓɓinerde haa laaɓa, dallinee kadi sabaabu caamgol maggal walla majje. Sabu e binndol, tawde fof fawii ko e doosɗe. Ko e dallinorɗe joorɗe kos tan neɗɗo foti tuugaade ngam riiwtude walla tabitinde.
So faaynditaa heen ko yiɗde ɗoftaade e reende ɗaɗol. Ina moƳƳa anndee, ɗaɗol ňalnde e hoore mum, wonaa : ňal, ko ňall, hono njogor-ɗen yiyroyde ɗum e yeruuji garooji ɗii. Ina moƳƳa ciftinen winndirde ňande, ňalnde ina sarii no feewi e ɗii duuɓi e renndo janngooɓe e jannginooɓe pulaar. Iwdi mbinndiin oo ko to janngiyankooɓe pulaar Muritani ummorii en. Miɗo joortii faandaare maɓɓe heen ko yiɗde reende ɗaɗol, hono no ɓe mbinndirtunoo ndeen dewbo, guyjo, lawbo…
Ina gasa tawa kelme battindiiɗe ɗee, mbaɗtii winndireede no nanirtee nii.
Woni ɗoo e yiyannde am ko yiɗde teeŋtinde ɗaɗol helmere , e aňde alkule maggol mbaala ladde. Woto woppu hay alkulal gootal waala ladde koy musidɗo tawde ko a ɗiɗiyanke ! Maa a jaabo, mbiyaa ɗoo ko ngada-beňo woni ɗoo, haawnaaki !
Ngarten e baɗal ňallude, ngam ɓadtitaade dallinorɗi mbinndiin ňande, baɗtaaɗo ňalnde.
Baɗal ňallude ina heewi calsaltiri to kelme baylotooɗe e mahdi jaltuɗe e mum, tee wonaa kannje fof ndeendi ɗaɗol maggal. Ndokken yeru :
ňalaande
Ňalngu
ňalnde
ňallal
ňalawma
ňallaangal
ňaltaari
ňallirki
ňande ?
So en tonngii mahngo kelme baylotooɗe e mahngo, e to bannge ɗoftogol ɗaɗol baɗal ngol, en tawat, e ɗee kelme 10 jooɗtoraaɗe ko e : ňallude njalti :
– heen 5 ko muumal gootal cakkitorii : /l/
– heen 4 ngaddi muume 2 ɗee fof : /ll/
– helmere wootere sikkaande ummii ko e ňallude, addaani hay alkulal gootal muumal e woortoode ɗaɗol mum, hono : ňande.
E teskuya am to bannge mahngo kelmeendi mbayloondi e mahdi ngiwndi e baɗe, so nde samminii alkule ɗaɗol ko gootal tan helmere samminta walla sowa. Kono momtataa haa laaɓa.
So en koddirii ko nde helmere waylotoonde e mahdi, askitintoonde e baɗal ňallude, ndeen noon hol innde mayre to keewal ?
Ko goonga ɗemngal pulaar ko ɗemngal ɗaɗiwal. Kono ɗaɗol baɗal faayiida mo jogii oo, ɗaɗol helmere heɓaani ɗum e njaaɓordi. Ɗaɗol reende ɗum e binndol ina jojji no feewi, kono yoo taw ɗaɗol ngol ngaastoto-ɗaa ngol aɗa yenanaa ko ɗaɗol, wonaa kar-ɗaɗol. Kadi ɗaɗol helmere waylotoonde e mahdi, addataa jiiɓru to bannge payndiral mbinndiin kelme hono no ɗaɗol baɗal addirta ɗum e keerol hakkunde ɗaɗol e maande baɗal muumal, walla hakkunde maggol e lawirde. Ko ɗuum waɗi ɗoftaade doosɗe mbinndiin ina roondii maanaa keeriiɗo. Kono njanngiin e haala, ndoganta ko moɗondirde alkule ɗee, mbele haala kaa ina yaawa, wela, regoo.
Musidɓe tedduɓe, eɗen njoortii ngol ɗoo taartaarol ngol mbaɗ-ɗen e helmere deŋnde, toɗɗiinde sahaa : ňande, maa wood ko ɓeydi e faamaamuya mon e doosɗe mbinndiin mayre. Natten winndirde ňande, ňalnde, sabu wootere heen fof jogii ko maanaa mum keeriiɗo. Hay so ɗe ɓadondirii wowlaango maanaaji majje ngonaa gootum.
Aamadu Tijjaani KAN, doosɗiyanke, wiɗtiyanke, kebloowo heblooɓe.


text:
Home -- Fulfulde -- Perform a PLAY -- 123 (The runaway)
123. Fii dogoowo on
Barehun tosokun kun dogi, kun feggii ka kaaýe, hikun ŋaaña teppe ɗen ka fitaare bulle ɗen.
Onesiima (duppa) : "Miɗo haani dogude. Mi ronkii, mi faalaaka gollude ñalaaɗe ɗen fow, mi fuɗɗoto ngurndan kesan. Woɗɗitii, woɗɗitii fota. Miɗo haani wattande yili fii wota åe hewtito lan."
Maccuåe dogooåe åen donkinte donnkinannde muusude. Si wonaa waɗa e maååe maande boɗeere ka åandu, si ko liddu mun, åe jonnete kulle buruure ɗen. Ngon miijo ɗon tun waɗi si Onesiima åurti yawnude dogudu makko ndun.
Innde makko nden no firi nafoowo. Hara nden innde no yaadi e aaden wujjoowo, wonɗo e dogude?
Himo hoyɗude koyɗol kesol e leydi jananiri. Himo faalaa suuɗaade ka wi’etee ɗon Roomu. Kono ko hombo hoolotoo wonde nden saare mawnde, Onesiima yahoyay – hakkunde yimåe åen fow – ka giɗo jom makko on?
Puulusa : "O dogi non."
Onesiima : "Miɗo faalaa goɗɗun e ngurndan ɗan, mi faalaaka wonude tun maccuɗo."
Puulusa : "Hara hiɗa weltodi e ngurndan maa kesan ɗan?"
Onesiima : "Ka haqiiqa, mi miijitike wonde haray no serti fota. Si tawii non mi dogaano. Onsay landal fewtungal ngal kaalisi on ... Miɗo taññinii wonde no mi fewndori non bonaali åuri nii haa ka fewndii ɗoo."
Puulusa : "Onesiima, hara a daååii ngurndan kesan e nokkuure bonnde nden."
Ko nii Roomu, Onesiima faamii wonde en waawataa yiitude ngurndan kesan åaawo annabi Iisaa. Ko fii o yaafoto junuubaaji men ɗin fow, o heyɗintina en. Hara a faalete kadi fuɗɗitagol? Annabi Iisaa yeɗete ngurndan kesan. O yeɗay ɗan ngurndan dendaangal åen qirritiiåe junuubaaji mun ɗin, fawi hoolaare maååe nden e makko.
Onesiima hendike ɗan ngurndan kesan ɗon. Kono ko honto woni sogonal hikkiingal ngal?
Puulusa : "Ko åuri e moýýude kon ko yiltitagol ka Filimuunu, jeyɗo ma on."
Onesiima : "Artugol ton?"
Puulusa : "Wota a hulu, mi windanay mo åataakuru fii yo o jonnu mo ndun, ko weldiɗɗo an, himo yiɗi annabi Iisaa, o wernete e nder weltaare."
Ko sago, Oneesiima yiltitii.
Filimuunu : "A artii hannde! Alaa ka men ɗaååitaali ma."
Onesiima : "Ko an woni ko mi addani nduu åataakuru."
Filimuunu : "Ko an yo Filimuunu tedduɗo, mi neltii mo e maa. O fuɗɗike ngurndan kesan e nder ýuååondiral e annabi Iisaa. Ko o bonnamaa woo, mi yoåitete coggu mun, mi moýýintinay ko bonnaa kon."
Onesiima jaåiraama weltaare, o lutti ka Filimuunu wondude e åernde laaåude. Sabu annabi Iisaa, o heåii ngurndan kesan ɗan e nokkuure hinnde.
Yewtooåe : Fillitotooɗo, Onesiima, Puulusa, Filimuunu
© Copyright : CEF Allemagne